Zo slovenskej tlače ● November (I.) 2011
http://www.oslovma.hu/index.php/sk/monitoring/169-monitoring3-monitoring3/561-zo-slovenskej-tlae-november-i-2011
www.oslovma.hu/01-Imro-Ment/ImroInfo/2011/ImrSlT39.rtf
Rakúsko žaluje Maďarsko pre hypotekárny program - Aj po slovensky môže byť Kolárovo Gúta - Rozvod po maďarsky - Most-Híd a SMK do volieb spoločne nepôjdu - „Je logické, aby Maďari v SR ovplyvňovali politické obsadenie v Maďarsku“ - „Esterházy bol kontroverzná osoba, politici by mali byť opatrnejší“ - Odbory V4 sa spojili - Márai je pre Košice to, čo Kafka pre Prahu - Zhubná doktrína revizionizmu
Vybral a zostavil: Imrich Fuhl
V maďarských uliciach strašia ešte komunistické názvy, má sa to zmeniť
9. novembra 2011 - (tasr)
Poslanci vládnych strán Maďarský občiansky zväz-Fidesz a Kresťanskodemokratická ľudová strana (KDNP) predložili v parlamente pozmeňujúci návrh k novele zákona o samosprávach, podľa ktorého by zakázali názvy ulíc pripomínajúcich obdobie komunizmu. Ako uviedla tlačová agentúra MTI, politici vládnych strán našli vyše 1000 názvov ulíc, ktoré nejakým spôsobom nesú stopy po komunistickej diktatúre. Podľa ich návrhu od júla budúceho roka už nebudú môcť verejné priestranstvá alebo inštitúcie niesť mená osôb, ktoré sa zúčastnili založenia, budovania alebo udržiavania despotického politického režimu 20. storočia. Návrh sa týka aj pojmov, ktoré priamo poukazujú, prípadne pripomínajú despotické režimy.
Stále rady maďarskej a slovenskej biskupskej konferencie v Budapešti
8. novembra 2011 - (tkkbs)
Predstavitelia Stálych rád maďarskej a slovenskej biskupskej konferencie sa zišli v pondelok 7. novembra v Budapešti. V sídle maďarského episkopátu sa stretli na tradičnom každoročnom stretnutí zástupcov oboch rád po pozvaní predsedu Maďarskej biskupskej konferencie arcibiskupa Pétera kardinála Erdő a jej Stálej rady. V bratskej atmosfére sa uskutočnila výmena skúseností s novou evanjelizáciou, pastoráciou národnostných menších s osobitným zreteľom na pastoráciu Rómov, so sociálnou a charitatívnou prácou. Ďalšie rozhovory sa týkali liturgických otázok, spoločenského postavenia Cirkvi a jej právneho statusu v oboch krajinách. Konferenciu biskupov Slovenska (KBS) na stretnutí zastupoval jej predseda Mons. Stanislav Zvolenský, bratislavský arcibiskup a metropolita, košický pomocný biskup a člen Stálej rady KBS Mons. Stanislav Stolárik a výkonný sekretár KBS Anton Ziolkovský. V Stálej rade KBS je arcibiskup Zvolenský, nitriansky diecézny biskup Mons. Viliam Judák, nitriansky pomocný biskup Marián Chovanec, žilinský diecézny biskup Mons. Tomáš Galis a biskup Stolárik. Stála rada je súčasťou KBS. Tú tvoria aj generálny sekretariát, rada pre ekonomické záležitosti, ako aj komisie a rady, ktoré sú ňou ustanovené.
Gyurcsányovi zamietli poslanecký klub
8. novembra 2011 - (tasr)
Desať poslancov na čele s maďarským expremiérom Ferencom Gyurcsányom, ktorí odišli z Maďarskej socialistickej strany, si nebude môcť vytvoriť vlastný poslanecký klub skôr ako o pol roka. Rozhodol o tom včera v Budapešti ústavný výbor maďarského parlamentu. Poslanci žiadali o povolenie, pretože sú už niekoľko dní členmi novej Demokratickej koalície. Podľa stanoviska výboru tak budú bývalí členovia maďarských socialistov dovtedy považovaní za nezávislých. V nedeľu členovia Demokratickej strany zvolili expremiéra Gyurcsánya za predsedu strany, ktorú súčasne premenovali na Demokratickú koalíciu. Na čele ich poslaneckého klubu má stáť exminister úradu vlády Csaba Molnár.
„Program splatenia hypoték v zahraničnej mene ohrozuje maďarskú ekonomiku“
8. novembra 2011 - (tasr)
Program maďarskej vlády týkajúci sa predčasného splatenia hypoték v cudzej mene ohrozuje stabilitu bankového sektora krajiny a rast ekonomiky, tvrdí Európska centrálna banka (ECB). Program, ktorý trvá od októbra do decembra, dovoľuje Maďarom splatiť hypotéky denominované v cudzej mene pri výmennom kurze, ktorý je výrazne pod trhovým kurzom - v prípade hypoték vo švajčiarskych frankoch predstavuje kurz 180 HUF/CHF a v prípade hypoték v eurách je kurz stanovený na 250 HUF/EUR. „Jednorazové straty maďarského bankového systému zo splatenia hypoték v zahraničnej mene v rámci nového zákona môžu mať negatívny vplyv na kapitálovú pozíciu bánk v čase, keď je obmedzená ich schopnosť akumulovať kapitál nevyplatením dividend čiastočne aj daňou pre finančný sektor, ktorá bola zavedená vlani,” uvádza sa v správe ECB. Tento program môže podľa ECB vytvoriť tlak na forint, zvýšiť rizikovú prirážku na maďarské aktíva, zvýšiť domáce úrokové sadzby, utlmiť rast ekonomiky obmedzením úverovania a vyvolať obavy o dodržiavanie práv investorov v Maďarsku. Podľa maďarského finančného regulátora PSZAF sa v rámci programu doteraz pri administratívne stanovených kurzoch splatili hypotéky denominované v zahraničnej mene v celkovej hodnote 174,8 miliardy HUF (569,92 milióna eur).
Rakúsko žaluje Maďarsko pre hypotekárny program
9. novembra 2011 - (sita)
Rakúsko sa obrátilo na Európsku komisiu so sťažnosťou na Maďarsko v súvislosti s jeho kontroverzným programom splácania hypotekárnych úverov v cudzej mene. Podanie podnetu na právne konanie voči Budapešti v rozhovore pre štvrtkové vydanie maďarského týždenníka Figyelo potvrdila rakúska ministerka financií Maria Fekterová. Tá označila normu z dielne vlády premiéra Viktora Orbána za prejav „populizmu, ktorý škodí povesti Maďarska ako dobrého cieľa pre investorov”. Podľa Rakúšanov totiž maďarský program porušuje pravidlá fungovania Európskej únie. Maďarský program zmeny podmienok splatnosti úverov v cudzej mene v utorok skritizovala aj Európska centrálna banka (ECB). Tá varovala pred ohrozením stability bankového systému a hospodárskeho rastu krajiny. Norma s účinnosťou od októbra do decembra totiž umožňuje maďarským domácnostiam splatiť hypotekárne úvery v cudzích menách pri kurzoch k euru a švajčiarskemu franku, ktoré sú hlboko pod trhovými hodnotami. V Maďarsku pôsobiace banky, ktorých väčšina patrí zahraničným investorom, tak prídu o svoje investície. Patria medzi ne aj rakúske spoločnosti, ktoré pre novým program prídu podľa odhadov Viedne o šesť miliárd eur.
Rakúsko požiadalo Brusel o preverenie maďarskej pomoci
9. novembra 2011 - (tasr / reuters)
Rakúsko, ktorého banky patria medzi najväčších poskytovateľov úverov v strednej a vo východnej Európe, požiadalo Európsku komisiu (EK) o preverenie maďarského programu na pomoc vlastníkom hypoték v zahraničnej mene. Uviedol to maďarský ekonomický týždenník Figyelő, ktorý citoval rakúsku ministerku financií Mariu Fekterovú. Systém, ktorý umožňuje Maďarom s hypotékami v zahraničnej mene splatiť svoj dlh v pevne stanovenom a pre nich výhodnom výmennom kurze, ktorý je hlboko pod kurzom trhovým, prinútil Erste Group Bank naliať do svojej maďarskej dcéry 600 miliónov eur. „Som stále presvedčená, že tento zákon je nespravodlivý, pretože neadekvátne zasahuje do platných kontraktov. Porušuje tak pravidlá Európskej únie,” povedala Fekterová a dodala, že z tohto dôvodu Viedeň požiadala Európsku komisiu, aby systém preverila. Aj Európska centrálna banka (ECB) kritizovala maďarský program na pomoc pri splácaní hypoték v cudzej mene. Varovala, že to môže zneistiť investorov, zvýšiť tlak na forint, viesť k rastu domácich úrokových sadzieb a obmedziť rozsah poskytovaných úverov.
Maďari vymysleli hypotékový zlepšovák, ktorý sa vraj otočí proti nim
8. novembra 2011 - (tasr)
Program maďarskej vlády týkajúci sa predčasného splatenia hypoték v cudzej mene ohrozuje stabilitu bankového sektora krajiny a rast ekonomiky, tvrdí Európska centrálna banka (ECB). Program, ktorý trvá od októbra do decembra, dovoľuje Maďarom splatiť hypotéky denominované v cudzej mene pri výmennom kurze, ktorý je výrazne pod trhovým kurzom - v prípade hypoték vo švajčiarskych frankoch predstavuje kurz 180 HUF/CHF a v prípade hypoték v eurách je kurz stanovený na 250 HUF/EUR. „Jednorazové straty maďarského bankového systému zo splatenia hypoték v zahraničnej mene v rámci nového zákona môžu mať negatívny vplyv na kapitálovú pozíciu bánk v čase, keď je obmedzená ich schopnosť akumulovať kapitál nevyplatením dividend čiastočne aj daňou pre finančný sektor, ktorá bola zavedená vlani,” uvádza sa v správe ECB. Tento program môže podľa ECB vytvoriť tlak na forint, zvýšiť rizikovú prirážku na maďarské aktíva, zvýšiť domáce úrokové sadzby, utlmiť rast ekonomiky obmedzením úverovania a vyvolať obavy o dodržiavanie práv investorov v Maďarsku. Podľa maďarského finančného regulátora PSZAF sa v rámci programu doteraz pri administratívne stanovených kurzoch splatili hypotéky denominované v zahraničnej mene v celkovej hodnote 174,8 miliardy HUF (569,92 milióna eur).
Maďarsko stanovilo maximálne úroky z úverov
8. novembra 2011 - (sita)
Maďarský parlament schválil zákon, ktorý od roku 2012 stanovuje referenčnú úrokovú sadzbu pre hypotekárne úvery. Podľa vládnej strany Fidesz to banky donúti, aby „hrali čestnú hru”. Podľa nového zákona, ktorý poslanci schválili v pondelok večer, budú zmeny úrokov z hypotekárnych úverov naviazané na referenčnú sadzbu alebo musia byť fixované aspoň na tri roky. Obmedzené budú aj celkové náklady na úvery. „Tento zákon vytvára v Maďarsku od roku 2012 jasnejšie podmienky a parlament týmto krokom núti banky, aby hrali čestnú hru,” povedal pred hlasovaním poslanec za stranu Fidesz Antal Rogan. Dodal, že banky aj tak budú schopné dosahovať slušné zisky. Referenčná úroková sadzba pre hypotekárne úvery vo forintoch bude trojmesačná, šesťmesačná alebo dvanásťmesačná sadzba na medzibankovom trhu v Budapešti BUBOR alebo sa bude rovnať výnosom z trojročných alebo päťročných vládnych dlhopisov. Referenčná úroková sadzba pre hypotekárne úvery v eurách a frankoch bude naviazaná na sadzby EURIBOR a LIBOR. Celkové náklady na úvery môžu byť maximálne o 24 % vyššie ako je základná úroková sadzba centrálnej banky, ktorá je teraz 6 %. Výnimkou budú riskantnejšie produkty, ako sú úvery prostredníctvom kreditných kariet a spotrebiteľské úvery. Náklady na tieto úvery môžu byť maximálne o 39 % vyššie, ako je základná sadzba centrálnej banky. Maďarský program zmeny podmienok splatnosti úverov v cudzej mene ohrozuje stabilitu bankového systému a hospodársky rast krajiny. Vyhlásila to v utorok Európska centrálna banka (ECB). Kontroverzný program s účinnosťou od októbra do decembra umožní maďarským domácnostiam splatiť hypotekárne úvery v cudzích menách pri kurze 180 HUF/CHF a 250 HUF/EUR, čo je hlboko pod trhovými hodnotami. „Jednorazové straty, ktoré utrpí maďarský bankový systém v dôsledku zákona o splatení hypotekárnych úverov v cudzej mene, negatívne ovplyvnia kapitálovú pozíciu bánk v čase, keď ich schopnosť akumulovať kapitál čiastočne obmedzuje aj daň z finančných transakcií zavedená minulý rok,“ uviedla ECB vo vyhlásení. Plán môže negatívne ovplyvniť maďarskú menu, rizikové prirážky na vládne dlhopisy a domáce úrokové sadzby, tvrdí ECB. Zhoršená dostupnosť úverov a obavy o bezpečnosť investícií sa tak môžu podľa banky prejaviť aj na spomalení ekonomiky.
Orbán obmedzil úroky na hypoúvery od bánk
9. novembra 2011 - (Jozef Tvardzík - Sme)
Vláda jednej strany Fidesz s lídrom Viktorom Orbánom pokračuje v ťažení proti zahraničným bankám. Včera parlament odklepol zákon obmedzujúci bankám výšku úrokovej sadzby, ktorú môžu dať klientovi pri hypotéke. Banka si bude môcť vybrať. Buď bude celkový úrok na hypoúver zafixovaný najmenej na tri roky, alebo bude závislý od referenčnej úrokovej sadzby. Tá predstavuje úrok, za ktorý si banky na trhu medzi sebou požičiavajú. V prípade, že banky rudom poskytnú hypotéku vo forintoch, bude kľúčová maďarská úroková sadzba Bubor, alebo výnos troj- a päťročných štátnych dlhopisov. Ak banka poskytne hypoúver v eurách, zohľadní vývoj sadzby Euribor, ak vo frankoch sadzbu Libor. Celkové náklady na hypotéku môžu vo všeobecnosti presiahnuť základnú úrokovú sadzbu centrálnej banky o 24 percentuálnych bodov. Tá je vo výške šiestich percent jedna z najvyšších v Európe. „Parlament týmto krokom núti banky, aby hrali čestnú hru,” povedal pre agentúru Reuters poslanec Fideszu Antal Rogan. Limity sa budú týkať aj spotrebných úverov a rizikovej ši ch produktov, ako sú kreditné karty. Vláda v ich prípade stanovila limit 39 percent. „Ide jednoducho o netrhový krok, ktorým chce Orbán regulovať zisky bánk a zároveň ich odlev mimo krajiny,” hovorí ekonóm Vladimír Baláž. Podľa neho Maďarsko predstavuje „testovaciu skúmavku”, v ktorej sa prijímajú kontroverzné zákony. Tie síce vyvolajú búrku nevôle, ale neskôr sa potichu akceptujú aj v ostatných krajinách. Príkladom je sporná banková daň, ktorú sme pred zopár týždňami odsúhlasili aj u nás. V septembri sa Orbán prezentoval ako záchranca ľudí pred úžerou bánk. Dovolil Maďarom splatiť nevýhodné pôžičky vo forintoch v starom výhodnejšom kurze. Tento krok vtedy nazval „plánom na záchranu krajiny”. Týkal sa ľudí, ktorí si v minulosti zobrali úver vo forintoch, vtedy s kurzom 160 forintov. Ako frank zosilnel, schopnosť ľudí splácať úvery sa vytrácala. Na jeho vrub sa pripisujú aj iné zákony, ktoré hraničia s princípmi demokracie -kontrola médií, zmeny v ústave, ktoré umožnili nasadenie svojich ľudí na pozície ústavných sudcov, znárodnenie druhého dôchodkového piliera či extra zdanenie zahraničných monopolov. Kritiku z Bruselu a celoeurópsky tlak Orbán prehliada.
Produkcia maďarského priemyslu vzrástla o 3 %
8. novembra 2011 - (tasr / rttnews)
Produkcia maďarského priemyslu v septembri vzrástla a viac, ako ekonómovia po augustovom poklese očakávali. Oznámil to dnes štatistický úrad v Budapešti. Z najnovších údajov vyplýva, že po čistení od sezónnych vplyvov sa objem výroby v maďarských podnikoch v septembri zvýšil medziročne o 3 %. Analytici pritom odhadovali, že stúpne len o 0,1 % po augustovom poklese o 0,4 %. V medzimesačnom porovnaní priemyselná produkcia v Maďarsku v septembri vzrástla o 3,9 % oproti augustu, kedy sa znížila o 1,2 %. Za deväť mesiacov do konca septembra stúpol výkon maďarského priemyslu medziročne o 6,2 %.
Dôvera investorov v strednej a východnej Európe klesla
8. novembra 2011 - (openiazoch.sk / sita)
Index podnikateľskej dôvery medzi priamymi zahraničnými investormi v strednej a východnej Európe, ktorý štvrťročne zostavujú agentúra Reuters a rakúska banka OeKB, klesol v októbri na úroveň 17 bodov z júlových 30 bodov Zahraniční investori v strednej a východnej Európe (SVE) očakávajú výrazné zhoršenie podmienok na podnikanie a v regióne sa pripravujú na pokles ekonomiky. Podľa prieskumu, o ktorom informovala v utorok agentúra Reuters, sa podnikateľská dôvera zhoršila vo všetkých jedenástich sledovaných krajinách. Najväčší prepad zaznamenali Maďarsko a Slovenská republika. Index podnikateľskej dôvery medzi priamymi zahraničnými investormi v strednej a východnej Európe, ktorý štvrťročne zostavujú agentúra Reuters a rakúska banka OeKB, klesol v októbri na úroveň 17 bodov z júlových 30 bodov. V prípade Slovenska to bol rovnako pokles o 13 bodov na októbrových 17 bodov. V Maďarsku sa ukazovateľ prepadol až o 26 bodov na hodnotu -4 bodu z júlových 22 bodov. „Výsledky prieskumu celkovo naznačujú, že po zotavení z finančnej a hospodárskej krízy v rokoch 2008 a 2009 sa do strednej a východnej Európy vracajú ťažké časy,” uviedla vo vyhlásení OeKB. Ukazovateľ budúceho vývoja ekonomiky oslabil o 38 bodov na -6 bodov a v záporných číslach sa ocitol po prvýkrát za dva roky. Znamená to, že počas nasledujúcich 12 mesiacov očakáva spomalenie hospodárstva viac investorov, ako je tých, ktorí počítajú so zlepšením výkonu ekonomiky. „Pri bližšom pohľade na výsledky pre jednotlivé krajiny je evidentné, že mraky sa sťahujú najmä nad Maďarskom,” uviedla OeKB. Index podnikateľskej dôvery pre Maďarsko klesol najhlbšie od októbra 2009. Prepad na dno rebríčka sledovaných krajín vysvetľuje OeKB najmä kontroverzným programom zmeny podmienok splatnosti úverov v cudzej mene, ako aj mimoriadnymi daňami, ktorými Budapešť zaťažila viaceré sektory ekonomiky, vrátane bánk a telekomunikačných spoločností. Zostavovatelia rebríčka pripomínajú, že osobitnú bankovú daň zaviedlo aj Slovensko, čo tiež neprospieva podnikateľskej dôvere v krajine.
Pre onkologických pacientov v Maďarsku nie sú lieky
9. novembra 2011 - (tasr)
Maďarským nemocniciam chýbajú viaceré dôležité onkologické lieky. V meste Zalaegerszeg na západe krajiny preto tento týždeň poslali z nemocnice domov 25 pacientov s nádorovými ochoreniami, informovalo internetové vydanie župného denníka Zalahírlap. Nedostatok liekov potvrdil aj šéf Maďarského združenia nemocníc Jenö Rácz, ktorý pre komerčnú rozhlasovú stanicu Klubrádió povedal, že popri prípravkoch na chemoterapiu chýbajú na maďarskom trhu i ďalšie podobné lieky. Problémy majú viaceré nemocnice. Dodávatelia síce navrhli, že liečivá nahradia individuálnym dovozom, v tom prípade by však ich cena stúpla na desaťnásobok, dodal Rácz. Podľa primárky onkologického oddelenia nemocnice v Zalaegerszegu chýba prípravok 5-fluor-uracil, ktorý je dôležitým prvkom mnohých chemoterapeutických liekov. Uvedeného komponentu je údajne nedostatok v celej Európe.
Spolupráca Ózd - Rimavská Sobota na nových základoch
7. novembra 2011 - (Viliam Vaš - gemerland.sk)
Ostatné rokovanie mestského zastupiteľstva položilo aj nové základy cezhraničnej spolupráce medzi mestami Ózd a Rimavská Sobota. Jen nutné dodať, že neformálne partnerstvo oboch susedných miest prebieha už dlhšiu dobu. Prvou lastovičkou ponovembrových kontaktov bolo vtedajšie Stredné odborné učilište služieb (Dnešná Stredná škola obchodu a služieb), ktoré v rámci futbalových turnajov stredných škôl oživovalo nové vzťahy. Neskôr v rámci európskeho projektu CBC Phare 2002 tá istá stredná škola pod vedením PaedDr. Jaroslava Bagačku nadviazala aj kontakty s riaditeľom Dr. Istvánom Bodom a jeho Strednou odbornou školou (Árpád Vezér úti Közép és Általános szakkiskola) v Ózde. Výmenné pobyty žiakov i pedagógov, týždne slovenskej a maďarskej kuchyne, kultúrno-športové a spoločenské akcie, rozširovanie spolupráce o ďalšie školy v Čechách, Poľsku a Ukrajine, boli dobrým príkladom pre inštitucionalizovanie partnerstva Ózdu a nášho mesta aj na vyššej- samosprávnej úrovni oboch miest. Dátum 25. október 2011 je výrazným medzníkom posunu priateľstva oboch miest na vyššiu úroveň. MsZ totiž na svojom riadnom zasadaní schválilo projektové partnerstvo Mesta Rimavská Sobota v rámci podania žiadosti o nenávratný finančný príspevok pre Projekt cezhraničnej spolupráce v rámci výzvy EÚ pod kódom HUSK/1101- a opatrením s označením 1.7.1 Aktivity: Ľudia ľuďom medzi mestami Ózd a Rimavská Sobota. Súčasne MsZ schválilo aj spolufinancovanie projektu vo výške 5 % oprávnených výdavkov na projekt z rozpočtu mesta v rokoch 2012 a 2013, a to vo výške 2.785 eur. Spracovateľom výzvy a vedúcim partnerom v projekte bude Mesto Ózd a naše mesto bude „len” projektovým partnerom a užívateľom benefitov z aktivít. Medzi zaujímavé plánované aktivity budú nepochybne patriť aj nasledovné spoločenské, kultúrne, športové a turistické podujatia s týmito názvami: Dni kultúrneho dedičstva, Gemerský poľovnícky deň, Večierok dôchodcov, Študentský deň- školy oboch miest, Vianočné scenérie, Deň maďarskej kultúry, Deň poznania vlasti, Deň dôchodcov, Súťaž hasičov, Rómsky deň, Svetový deň tanca, Kultúrny festival Ži čisto, Rock festival, Gemerský športový deň, Spoznaj partnerské mesto, Parkfestival, Záverečná konferencia a mnohé ďalšie sprievodné akcie (Deň maďarskej kuchyne, Deň slovenskej kuchyne, futbalový turnaj škôl, volejbalový turnaj škôl a i.). Pestré podujatia nám naznačujú, že sa máme na čo tešiť a určite pritiahnu veľa návštevníkov a záujemcov v oboch partnerských mestách.
Historický ústav SAV vydáva rozsiahlu syntézu slovenských dejín
7. novembra 2011 - (tasr)
Odborníci z Historického ústavu Slovenskej akadémie vied (HÚ SAV) vydávajú rozsiahlu syntézu dejín Slovenska. Dokopy by mala mať viac ako desať zväzkov. „Mali by to byť súborné dejiny Slovenska pre Slovákov, ktorí by konečne mali dostať neideologizované dejiny urobené na základe najnovších výskumov a metód,” uviedla na dnešnej tlačovej konferencii v rámci Týždňa vedy a techniky na Slovensku zástupkyňa riaditeľa HÚ SAV Edita Ivaničková. Historici pri tvorbe rozsiahleho diela začali rozpracovaním dejín 20. storočia. „Dva zväzky sú už vonku. Vyšlo obdobie rokov 1900 až 1914. Potom vyšla prvá svetová vojna. Dva zväzky sú v tlači,” spresnila zástupkyňa. Najbližšie by podľa nej mal byť vydaný zväzok o medzivojnovom období. Vedúcim celého autorského kolektívu je historik Dušan Kováč. Vo februári tohto roka vydalo prestížne britské vydavateľstvo Cambridge University Press súhrnné slovenské dejiny pre zahraničných záujemcov pod názvom Slovakia in History. Knihu vytvorilo 21 autorov Historického ústavu. „My dokážeme publikovať veci aj v angličtine, ale pokiaľ ich publikujeme v našich vydavateľstvách, majú vo svete malý ohlas. Pokiaľ to vydáte v Cambridge University Press, okamžite to máte vo všetkých univerzitných knižniciach,” povedal Kováč s tým, že kniha mala vo svete veľmi pozitívne ohlasy. Ďalším dielom vo finálnej fáze, ktoré pripravil HÚ SAV, je chronológia slovenských dejín - t.z. dejiny Slovenska v dátumoch. HÚ SAV vznikol v roku 1943 ako ústav Slovenskej akadémie vied a umení. Do SAV sa včlenil o desať rokov neskôr. Zapája sa do mnohých medzinárodných projektov a venuje sa rozsiahlej vedeckej činnosti. Za posledných desať rokov vydal 290 knižných publikácií a vyše 1700 vedeckých štúdií. Práce odborníkov z ústavu citovali za posledné desaťročie skoro dvanásťtisíckrát. Odborné pracovisko vychováva aj doktorandov, a to nielen zo Slovenska. Za posledných desať rokov na pôde ústavu pôsobilo 36 doktorandov z Talianska, Francúzska, Nemecka, Maďarska, Poľska, Holandska či Rakúska.
Prehliadka a seminár slovenských filmov v Budapešti a Segedíne
3. novembra 2011 - (sfu.sk)
V dňoch 7. až 13. novembra sa v Maďarsku uskutočnia tri významné prezentácie slovenskej kinematografie. Najdôležitejšou z nich je prehliadka Týždeň slovenského filmu v Budapešti, počas ktorej sa premietne šesť slovenských snímok. Počas konania prehliadky sa tiež uskutoční už tradičný filmový seminár pre študentov slovenského jazyka v Maďarsku, ktorý začne v Budapešti a pokračovať bude v Segedíne. Celá prezentácia slovenskej kinematografie je nielen príležitosťou predstaviť slovenskú kultúru v zahraničí, ale aj možnosťou vzájomného zbližovania oboch kultúr. Otváracím filmom Týždňa slovenského filmu bude debutová snímka režiséra Petra Bebjaka Marhuľový ostrov, ktorú osobne na podujatí uvedú režisér s producentom Rasťom Šestákom. V programe sa ďalej budú premietať hrané filmy Cigán Martina Šulíka a Tango s komármi Miloslava Luthera, dokumenty Nickyho rodina Mateja Mináča a Nesvadbovo Eriky Hníkovej, z archívnych titulov budú mať diváci možnosť vidieť snímku Jánošík z roku 1921 v réžii Jaroslava Siakeľa. Prehliadka Týždeň slovenského filmu v Budapešti sa uskutoční na základe bilaterálnej kultúrnej dohody medzi Slovenskou republikou a Maďarskou republikou a z poverenia Ministerstva kultúry SR, jej projekcie sa budú konať v budapeštianskom Kine Örökmozgó, ktoré patrí Maďarskému filmovému archívu. V prvý deň prehliadky slovenských filmov sa v Budapešti začne v Slovenskom inštitúte aj trojdňový filmový seminár pre študentov slovenského jazyka v Maďarsku, ktorý potrvá do 9. novembra. Tradícia seminára je dlhá už devätnásť rokov a pre mladých ľudí so záujmom o slovenský jazyk a kultúru je veľkou príležitosťou oboznámiť sa slovenskou filmovou tvorbou. V programe seminára budú uvedené vybrané filmy z prehliadky Týždeň slovenského filmu, doplnené o ďalšie tituly, jeho celkový program bude pozostávať zo snímok Marhuľový ostrov, Nickyho rodina, Nesvadbovo, z ďalších dlhometrážnych titulov sa premietnu filmy Mŕtvola musí zomrieť Jozefa Paštéku a Chránené územie Adama Hanuljaka, ale aj mnohé stredometrážne a krátke filmy, medzi nimi Ticho (r. Slavomír Zrebný), S ňou, bez nej (r. Katarína Hlinčíková), Mamma who bore me (r. Jana Kovalčíková), In delirium (r. Stano Petrov), Privet, Anna (r. Tereza Križková), Bezďáci (r. Tereza Križková), Identity Petržalky (r. Juraj Chlpík), Onemanshow (r. Peter Magát), Chcela som byť matka (r. Marek Šulík) a Povieme si to v nebi (r. Jaro Vojtek). Odbornými garantmi a lektormi, ktorí budú uvádzať filmy na seminári, sú scenárista prof. Ondrej Šulaj, filmový teoretik a estetik prof. Peter Michalovič a generálny riaditeľ SFÚ Peter Dubecký. Súčasťou seminára bude aj prehliadka najúspešnejších slovenských hraných filmov a dokumentov, tá bude v termíne od 7. do 11. novembra pokračovať v Segedíne. V jej úvode sa premietnu snímky Ružové sny Dušana Hanáka a Sedím na konári a je mi dobre Juraja Jakubiska. V ďalšie dni budú uvedené Slepé lásky Juraja Lehotského, Hranica Jaroslava Vojteka, Marhuľový ostrov, filmy z budapeštianskeho filmového seminára a podujatie ukončí Tisícročná včela Juraja Jakubiska. Prehliadku Týždeň slovenského filmu v Budapešti organizujú Slovenský filmový ústav (SFÚ), Veľvyslanectvo SR v Maďarsku, Slovenský inštitút v Budapešti a Maďarský filmový archív. Filmový seminár v Budapešti organizujú SFÚ, Slovenský inštitút v Budapešti a Slovenské divadlo Vertigo s podporou Správy fondu Sándora Werkeleho. Organizátormi podujatia v Segedíne sú SFÚ, Spolok segedínskych Slovákov, Slovenské divadlo Vertigo, Kino Grand Café v Segedíne, podporili ho Správa fondu Sándora Werkeleho, Úrad pre Slovákov žijúcich v zahraničí, Slovenská samospráva v Segedíne a Verejnoprospešná nadácia Zväzu Slovákov v Maďarsku Lipa.
Program XIX. ročníka filmového seminára a prehliadky slovenských filmov
Aj po slovensky môže byť Kolárovo Gúta
7. novembra 2011 - (Melita V. Krasznicová - Új Szó)
Viaceré občianske organizácie Kolárova začali s petičnou akciou za prinavrátenie pôvodného názvu mesta, to znamená za zrušenie názvu Kolárovo. Medzi organizáciami je Kresťanské maďarské združenie, Liga maďarských žien, miestna organizácia ICS Via Nova a Hello Gúta. Ak sa zozbiera potrebný počet podpisov, obyvatelia mesta môžu rozhodnúť o tejto otázke v rámci referenda. Predseda petičného výboru Béla Halász uviedol, že kroniky usadlosť spomínajú od roku 1268 a až do roku 1948, síce s menšími obmenami, ale vždy názov používali ako Gúta. V roku 1948, v rámci úsilia o národný štát podobne ako Hurbanovo (Ógyalla) a celý rad ďalších juhoslovenských usadlostí, aj Gútu premenovali po istej slovenskej osobnosti na Kolárovo. Navyše nesprávne gramaticky, veď meno básnika Jána Kollára sa píše s dvoma l. Po prevrate sa viacerým usadlostiam prostredníctvom petície podarilo vybojovať navrátenie historického názvu (napr. Tornalja, Veľký Meďer, Dolný Štál), Kolárovu však nie. Nadarmo uskutočnili v roku 1991 platné referendum a nadarmo 80 percent zúčastnených žiadalo prinavrátenie názvu mesta, vtedajšie ministerstvo vnútra vôľu občanov ignorovalo. Kvôli tabuľovému zákonu z roku 1994 sa názov Gúta nemohlo vypísať ani pod oficiálny názov. Členovia petičného výboru by nechceli, aby sa z veci kreovala slovensko-maďarská otázka, chceli by len napraviť historickú chybu. Petičné hárky obsahujúce podpisy - ktoré musí podpísať najmenej 30 percent oprávnených voličov - chcú samospráve odovzdať 10. decembra. Tak by sa referendum mohlo uskutočniť v rámci zákonom stanovených 90 dní, to znamená 10. marca 2012, teda v rovnakom termíne ako budú parlamentné voľby. Poukázali aj na to, že samospráva by referendum mohla vypísať aj nezávisle od petičnej akcie. „Nedávno som sa dozvedel o snahe petičného výboru, na najbližšom rokovaní orgánu sa otázkou budeme zaberať,” reagoval na návrh starosta Kolárova Árpád Horváth. Dodal: V sobotu mal možnosť si vymeniť niekoľko slov s podpredsedom vlády pre menšiny Rudolfom Chmelom (Most). „Dostal som od neho sľub, že ešte v novembri predloží vláde doplnený zoznam tých názvov miest, ktoré by v budúcnosti mohli používať aj svoj maďarský názov. Medzi nimi je uvedené aj Kolárovo,” uviedol starosta. Domnieva sa, že bude záležať od obyvateľov Kolárova, či budú chcieť používať výhradne názov Gúta alebo Gúta/Kolárovo.
Matičiari protestovali proti premiestneniu súsošia
5. novembra 2011 - (tasr)
Matica slovenská usporiadala v sobotu na Námestí Ľudovíta Štúra v Bratislave zhromaždenie, kde účastníci vyjadrili protest proti navrhnutému premiestneniu súsošia štúrovcov, ktoré tvorí jednu z dominánt námestia, a jeho nahradeniu replikou sochy Márie Terézie, panovníčky cisárskeho Rakúska. Účastníci stretnutia prijali vyhlásenie a výzvu Matice slovenskej, v ktorej sa okrem iného uvádza, že slovenská verejnosť je už dlhšiu dobu znepokojovaná informáciami o tom, že Bratislavský okrášľovací spolok chce na Námestí Ľudovíta Štúra umiestniť súsošie Márie Terézie, ktoré tam stálo od roku 1897 do roku 1921, keď ho zvalili odporcovia monarchie. Matica proti tomuto zámeru protestuje a súčasne ponúka vedeniu Bratislavy svoju účasť pri urýchlenej príprave koncepcie umiestňovania sôch v hlavnom meste. Proti inštalácii repliky sochy Márie Terézie na Námestí Ľudovíta Štúra v Bratislave sa postavili už aj ďalšie spoločenské organizácie, poprední odborníci, architekti, umelci a spisovatelia, mnohí Bratislavčania, ako aj občania z celého Slovenska. Pridala sa i Evanjelická cirkev augsburského vyznania na Slovensku, ktorá podľa nedávneho vyhlásenia nie je za premiestnenie súsošia štúrovcov z Námestia Ľudovíta Štúra a je znepokojená snahami nahradiť ho kópiou pôvodného súsošia cisárovnej Márie Terézie.
Prečo sa Martin nestal hlavným mestom
5. novembra 2011 - (Vladimír Jancura - Pravda)
Tisícročné manželstvo s Maďarmi sa nepodarilo, preto sme za jednotu s bratmi Čechmi. Pred 93 rokmi to slávnostne vyhlásil Andrej Hlinka. Zhromaždenie viac ako dvesto delegátov ustanovilo Národnú radu a prijalo Deklaráciu slovenského národa, historický dokument zásadného významu. Predniesol ho budúci bratislavský župan Samuel Zoch. To všetko sa udialo 30. októbra 1918 v Martine. Dva dni predtým vyhlásili v Prahe Československú republiku, ale účastníci zhromaždenia sa to dozvedeli až po hlasovaní o deklarácii neskoro večer. A Bratislava bola stále ešte Prešporkom (Pressburgom, Pozsony), čiže nemecko-maďarským mestom so slovenskou menšinou. Mestská samospráva sa naďalej riadila pokynmi vlády v Budapešti.
Našim slovenským priateľom
3. novembra 2011 - (Béla Bugár - bugar.blog.sme.sk)
Keď sme v 2009-tom, pred viac ako dvoma rokmi zakladali stranu Most-Híd, od prvého momentu sme vedeli, že budeme úspešní iba v tom prípade, ak sa okrem maďarských tém budeme venovať aj celospoločenským problémom, a stranu nezavrieme na čisto etnickom princípe, ale budeme úprimne otvorení tak Slovákom, ako aj ostatným menšinám. Preto sa stal členom strany, a neskôr aj podpredsedom vlády Rudolf Chmel, a preto sa dostali na našu kandidátku aj ostatní Slováci. Na začiatku, v roku 2009 bolo naozaj málo známych Slovákov, ktorí sa otvorene hlásili k nám, napriek tomu sme vo voľbách v roku 2010 dosiahli úctyhodný výsledok aj medzi slovenskými voličmi. V dosiahnutí tohto výsledku nám pomohli aj poslanci OKS. Úspešná vlastná kampaň, ale aj čaro politickej matematiky za 10-15 tisíc hlasov, čo doniesli našej kandidátke, nakoniec ich odvďačila štyrmi poslaneckými kreslami, čo úprimne prekvapilo aj nás. Spolupráca s nimi v ostatnom roku aj pol nebola ľahká, ale až do predposlednej chvíle zostali korektnými partnermi. V októbri sa zo štyroch poslancov vedel nadniesť nad záujmy vlastnej politickej strany nakoniec iba František Šebej, a hlasoval za záchranu Radičovej vlády. Jeho traja spolustraníci radšej nechali padnúť koalíciu do priepasti, len preto, aby „oni zostali morálne čistí, a ich vnútorná integrita sa nepoškvrnila“. Ak by sa v politike za posledných 20 rokov na Slovensku každý správal rovnako, asi by sme sa nepohli nikam, veď vždy, pri každej téme by sa našiel niekto, kto by sa vyhováral na vlastnú morálnu integritu. Ako ste sa začiatkom tohto týždňa určite dozvedeli, František Šebej, koho rád nazvem našim priateľom, sa objaví na kandidátke Mostu-Híd pri budúcoročných parlamentných voľbách. Jeho politické pôsobenie za posledných viac ako dvadsať rokov poznáme dopodrobna, je to čestný, korektný a úprimný politik, ktorý zastáva názory, ktoré sú nám veľmi blízke. Pevne veríme, že s jeho skúsenosťami bude pomáhať aj našej strane, a naša spolupráca neskončí iba pri kandidátke. Zoznam slovenských politikov a osobností, ktorí podporujú hodnoty strany Most-Híd a objavia sa na našej kandidátke nekončí Rudolfom Chmelom a Františkom Šebejom. Dúfam, že finálny zoznam presvedčí všetkých o tom, že my o spolupráci nielen hovoríme, ale sa podľa toho aj riadime.
Zajačie manévre
8. novembra 2011 - (Peter Morvay - Sme)
Článok Petra Zajaca v predposlednom čísle Týždňa je takmer rovnako zábavné čítanie, ako bola pred časom séria článkov šéfredaktora tohto časopisu a mediálneho krídla OKS Štefana Hríba v denníku Új Szó. Hríbova spisba pripomínala televízny seriál o pozvoľnom prebúdzaní sa nevinnej panny z hlbokého spánku plného krásnych ilúzií o politike, Moste-Híde a o svojom (zatiaľ) poslednom idole Bélovi Bugárovi obzvlášť. Zajac to isté zvládol v kratšom rozsahu. V politike potrebujeme idealistov, tí, čo si idealizmus pletú s naivitou, v nej však nič nedokážu a skôr či neskôr, žiaľ, strápnia aj idey, za ktoré sa bijú. Dvom bludným rytierom z OKS, ktorí skončili u Matoviča, sa navyše podarilo pochovať aj svoju najvýznamnejšiu devízu, imidž ľudí, ktorým o nejaké idey a zásady vážne ide. Peter Osuský je pomerne logickým menom na kandidátke SaS, s ktorou ho spája idea slobody a otvorenej spoločnosti. Skok od „strany spolupráce” a (naozaj dlhodobej a úctyhodnej) obhajoby práv menšín k maďaričovskému nacionalistovi Igorovi Matovičovi (v komplote s ďalším konzervatívnym nacionalistom Vladimírom Palkom) je však aj na slovenské pomery príliš dlhý a prudký, aby si zaslúžil akúkoľvek dôveru. Nehovoriac o tom, že takýto zlepenec, kde majú štyri pätiny kandidátky zaujať „nezávislé osobnosti”, bude len mámením voličov a výťahom k moci pre kohokoľvek. Oporou ľubovoľnej pravicovej koalície by nemohol byť, ani keby na čele nemal narcisa Matoviča. Zajacove reči o „prirodzenom konzervativizme” ako spojive potom nutne pôsobia ako snaha zakryť, že si dotyční len príliš neskoro uvedomili, ako by im poslanecký plat chýbal.
Rozvod po maďarsky
8. novembra 2011 - (Peter Schutz - Košický korzár)
O tom, že kde bude ležať nová os štiepenia slovenskej politiky, sa začalo hlboko rozjímať po páde vlády. Prognózu do budúcnosti si nedovolíme, zato ale vidieť jednu čiaru, ktorá sa rysuje celkom zreteľne dnes. Vedie medzi stranami, ktoré s predčasnými voľbami počítali, a tými, ktoré zvesť o 10. marci zastihla ako zemetrasenie Fukušimu. Do skupiny bleskom zasiahnutých patrí SMK. Otvorený list (či čo to je), ktorým v sobotu vyzvali Most-Híd k rokovaniam o predvolebnej koalícii, ukazuje na zmeškanie, ktoré nabrali. Prichádza totiž presne dva týždne po tom, čo Bugár veľkoplošnou (pol strany) inzerciou v Új Szó dal Berényimu (nový predseda po Csákym) veľkorysú „ponuku”: Osobnosti SMK sa môžu individuálne hlásiť na kandidátku Hídu. Hahahaha. Tým, samozrejme, Bugár zabil v zárodku myšlienku spoločného postupu Maďarov. Nielen v regulárnej koalícii, v akomkoľvek formáte... Avšak nielen to. Keďže „ponuke” nepredchádzalo žiadne verejné konanie či uznesenie straníckych orgánov, dal Bugár chtiac-nechtiac na známosť, že rozhodnutie má už dlhšiu minulosť. Most veru patrí do skupiny „zasvätených”. To predsa nie je len tak. Optikou zastúpenia maďarskej menšiny v NR SR je rozhodnutie, či Most a SMK pôjdu spoločne, alebo zvlášť a teda PROTI SEBE, absolútne strategické. Netreba vysvetľovať detaily. V krajnom scenári sa môžu aj vybiť (4,9 + 4,9), čo by znamenalo historické znemožnenie celej tejto generácie menšinových politikov. Názor, že Bugár až tak veľa neriskuje (riskuje minimálne??), keďže Most sa drží s rezervou nad hladinou päť percent, nie je od veci. Nič ale nemení na fakte, že postup v koalícii posilňuje reprezentáciu Maďarov, keďže v najpravdepodobnejšom variante jedna zo strán (SMK zrejme) neprejde. Naopak, postup každý osve znižuje „palebnú silu” subjektu, na čele ktorého bude Bugár po voľbách stáť a vyjednávať napr. o ministerských pozíciách... A práve tu je cítiť, aké hlboké a strategické je to odmietnutie koalície s SMK. Darmo by totiž Bugár priviedol do NR silnú dvojkoalíciu (povedzme, že s „nominálom” aj 20-25 mandátov), keď by bol vylúčený zo všetkých vládnych konfigurácií s účasťou strany Smer. To je kliatba SMK. A dá sa čítať aj tak, že Bugár dáva strategickú prednosť vyhliadke účasti v širokorozchodnej vláde, než vlastnej sile v prípadnej repríze SDKÚ-KDH-Most (+ SaS???). Koalícia s SMK by dokonca Mostu skomplikovala aj dohodu o spoločnom povolebnom postupe „pravice”. (Ktorú urobiť tak či tak musia, je vitálna pre všetkých troch). Samozrejme, v SMK nie sú až takí naivní, aby očakávali „áno” od Bugára. Ich návrh na koalíciu je komunikačná pirueta, čiže už súčasť predvolebného zápasu o maďarské srdcia. Aby sa ešte raz zviditeľnilo, že nie oni sú tí, ktorí odmietajú spoluprácu pre blaho národa. Bugár je mysľou už celkom inde. Umiestnenie primátora z Martina (taký typický maďarský región, že?) na listinu - a zrejme i ďalších Slovákov ako repa, čo ešte prídu - neklamne ohlasuje, že menšinový rodokmeň Most-Hídu sa bude rozrieďovať. Holt, vlichotiť sa do Ficovho srdca nie je také jednoduché. A Berényi? Musí zapriahnuť všetky svaly a Orbána na tri zmeny. Bude to mať náročné chlapec, s maďarským občianstvom či bez.
„Rokovať sa dá len na základe rovnocenného partnerstva“
9. novembra 2011 - (tasr)
Strana maďarskej koalície (SMK) tvrdí, že naďalej je v záujme maďarského spoločenstva na Slovensku, aby Most-Híd a SMK rokovali ako rovnocenní partneri o všetkých možnostiach a podmienkach prípadného spoločného vstupu do parlamentných volieb. Povedal to pre TASR predseda SMK József Berényi. „Odpoveď strany Most-Híd na návrh Republikovej rady (RR) SMK sme dostali 8. novembra. S ľútosťou sme konštatovali, že podľa listu spolupráca je možná len v prípade, ak politici SMK pôjdu do volieb na kandidátke strany Most-Híd, a potom sa môžu začať rokovania,” uviedol Berényi s tým, že RR SMK spoluprácu podmienila rovnocenným partnerstvom. „Ľutujeme, že na náš návrh sme dostali nekonkrétnu odpoveď, napriek tomu sme ochotní rokovať naďalej, ale len na báze rovnocenného partnerstva,” povedal predseda SMK.
Most-Híd a SMK zrejme do volieb spoločne nepôjdu
9. novembra 2011 - (topky.sk)
Strana Most-Híd a neparlamentná Strana maďarskej koalície (SMK) do marcových parlamentných volieb spoločne zrejme nepôjdu. „Vyzerá to tak, že je to definitívne,“ povedal dnes predseda poslaneckého klubu Most-Híd László Solymos. Podľa neho totiž SMK odmietla pozvanie na rokovanie, ktoré jej adresoval Most-Híd. „Listom sme ich pozvali na rokovanie o možnej predvolebnej spolupráci, tak ako to odporučil 22. októbra náš Republikový výbor,“ povedal Solymos. Výbor ponúkol členom SMK kandidovať do volieb na kandidačnej listine Mosta-Híd. Podľa Solymosa SMK pozvanie na rokovanie neprijala, pretože podľa nej ide o ultimatívnu požiadavku účasti nominantov SMK na kandidátke Mosta-Híd. SMK požadovala vytvorenie predvolebnej koalície. „Ak si neprídu sadnúť za jeden rokovací stôl, považujeme to za uzatvorenú epizódu, začneme sa pripravovať na voľby. Nechceme naťahovať svojich voličov,“ zdôraznil Solymos. Reči o spolupráci zo strany SMK považuje Solymos za hru SMK pred voľbami. „Len to hrajú. Chceli sme predebatovať veľa otvorených otázok, ktoré vznikli za dva a pol roka,“ vyhlásil Solymos. Podľa neho totiž predstavitelia SMK za toto obdobie neurážali politikov strany Most-Híd, ale voličov strany. „Tých nazývali, že sú zradcovia. Okrem veľkých slov o spolupráci, činy v podaní SMK zostali bokom,“ dodal. Neparlamentná SMK chcela rokovať so stranou Most-Híd o predvolebnej spolupráci. „Sme otvorení na prerokovanie možnej volebnej spolupráce ako rovnocenných partnerov. Ich odpoveď čakáme do 10. novembra,“ povedal v sobotu predseda strany József Berényi. Strana Most-Híd vznikla odchodom viacerých jej predstaviteľov z SMK. Predčasné parlamentné voľby budú v 10. marca 2012. Strany musia kandidačné listiny predložiť na ministerstvo vnútra do 11. decembra.
„Každý výsledok lepší ako v posledných voľbách je úspech“
8. novembra 2011 - (sita)
Strana Most-Híd si podľa predsedu Bélu Bugára trúfa v marcových parlamentných voľbách na veľmi dobrý výsledok. „Každý výsledok lepší ako v posledných voľbách je úspech,“ povedal Bugár. V roku 2010 jeho strana dosiahla vo voľbách zisk 8,12 percenta. Pre Most-Híd je podľa Bugára dôležité, aby na kandidačnej listine bolo zastúpenie Slovákov viditeľné. „Ešte nie sú uzavreté všetky rokovania,“ uviedol. Minulý týždeň Bugár povedal, že zo Slovákov bude na kandidátke vicepremiér Rudolf Chmel, poslanec NR SR František Šebej a v pondelok predstavil ako kandidáta strany martinského primátora Andreja Hrnčiara. Zároveň pripomenul, že strany Most-Híd už v roku 2010 získala vo voľbách hlasy aj zo severu Slovenska. V súčasnosti má v tomto regióne jeho strana aj viacerých starostov. Most-Híd pripravuje pre voľby otvorenú kandidátku, na ktorej majú miesto aj nestraníci. „Nie je dôležité, aby som hľadal pomer medzi straníkmi a nezávislými. Ak bude možnosť zobrať viac nestraníkov, ktorí budú presadzovať program, ktorý má na Slovensku budúcnosť, hľadať čo nás spája a nie rozdeľuje, bude ich viac,“ konštatoval. Predčasné parlamentné voľby budú v 10. marca 2012. Strany musia kandidačné listiny predložiť na ministerstvo vnútra do 11. decembra tohto roku.
SMK chce rokovať s Mostom-Híd o spolupráci
5. novembra 2011 - (tasr)
Strana maďarskej koalície (SMK) nechce, aby sa v predčasných voľbách stratili hlasy maďarských voličov. Preto je ochotná rokovať so stranou Bélu Bugára Most-Híd. Podmienkou pre SMK je však naďalej vytvorenie predvolebnej koalície. Na odozvu od Mosta-Híd chce strana čakať do 10. novembra. „Aj keď berieme na vedomie rozhodnutie Mosta-Híd, sme naďalej otvorení k rokovaniam na báze rovnocenného partnerstva,“ povedal po rokovaní Republikovej rady (RR) SMK predseda strany József Berényi, ktorý pošle list s touto ponukou predsedovi Mosta-Híd. Za spoluprácu s Bugárovou stranou podľa SMK zaznieva veľmi silný hlas z regiónov. Ak na rokovania Most-Híd nepristúpi, strana sa bude snažiť preskočiť päťpercentnú hranicu sama. Most-Híd už vylúčil vytvorenie predvolebnej koalície s SMK, jej členom ponúkol miesta na kandidátke. Strana maďarskej koalície na to bugárovcom odpovedala otvoreným listom, v ktorom uviedla, že ponuka Mosta-Híd pre nich nie je skutočnou ponukou, len zakrývaním toho, že s nimi bugárovci nechcú skutočne spolupracovať. Za koordinátora volieb dnes SMK na zasadnutí RR vymenovala podpredsedu Pétera Őryho. Strana predstaví kandidačnú listinu a volebný program po najbližšej RR, ktorá sa uskutoční 3. decembra.
Duray kandidovať sa nechystá, ponuku by zvážil
8. novembra 2011 - (topky.sk)
Bývalý podpredseda Strany maďarskej koalície (SMK) Miklós Duray sa nechystá kandidovať v marcových parlamentných voľbách, ale keby dostal ponuku, porozmýšľal by o nej. “Skoro každý kandidát vyvinie iniciatívu, ja to neiniciujem,“ povedal. V záujme voličskej bázy, ktorá tvorila voličskú základňu SMK v rokoch 1998, 2002 a 2006, je podľa Duraya oprávnená snaha ponúkať spoluprácu medzi SMK a Mostom-Híd. „Došlo k vystúpeniu niektorých funkcionárov z SMK v roku 2009, ale voliči si neuvedomovali takéto rozpoltenie. Voliči by boli radi, keby ich zastupovala jedna strana. Je to očakávanie zo strany voličov. SMK má povinnosť počúvnuť voličov SMK,“ uviedol Duray s tým, že maďarskí politici na Slovensku v záujme maďarskej komunity by sa mali dohodnúť na spolupráci. Podľa Duraya má dnes SMK lepšie postavenie medzi voličmi, ktorí volili SMK v roku 2006, ako strana Bélu Bugára. Na otázku, či on nemôže byť problémom spolupráce medzi týmito dvomi stranami, povedal: „Aj oni sú pre mňa problémom, ale v záujme maďarského spoločenstva by to nebola pre mňa prekážka“. Durayovi prekáža, že politici Most-Híd uprednostňujú predovšetkým zastupovanie záujmov hospodárskeho lobbingu a nie maďarského spoločenstva. „To mi vadilo aj vtedy, keď Bugár bol predsedom SMK,“ vyhlásil. Neparlamentná SMK chce rokovať so stranou Most-Híd o predvolebnej spolupráci. „Sme otvorení na prerokovanie možnej volebnej spolupráce ako rovnocenných partnerov. Ich odpoveď čakáme do 10. novembra,“ povedal v sobotu predseda SMK József Berényi. Most-Híd už ponúkal Strane maďarskej koalície, aby jej členovia kandidovali na kandidačnej listine jeho strany. „Naši bývalí kolegovia vedeli, že je to pre nás neprijateľné. Chceli tým zakryť, že nechcú s nami spolupracovať,“ vyhlásil Berényi. Podľa neho chce SMK spoločný volebný program a spoluprácu na úrovni partnerov. Strana Most-Híd bude podľa jej predsedu Bélu Bugára odpovedať na výzvu Strany maďarskej koalície (SMK) o predvolebnej spolupráci. „Už 22. októbra sme povedali, kde sú možnosti spolupráce. Dnes môžeme konštatovať, že SMK konečne vidí potrebu spolupráce. Budeme na ich výzvu odpovedať, ale nie teraz,“ vyhlásil Bugár. Strana SaS v októbri v parlamente nepodporila navýšenie eurovalu, čím zároveň nevyslovila dôveru vláde Ivety Radičovej. Následne sa rozpadla súčasná vládna koalícia, ktorá vznikla po voľbách v roku 2010. Politickí lídri sa dohodli na skrátení volebného obdobia. Predčasné parlamentné voľby budú v 10. marca 2012. Strany musia kandidačné listiny predložiť na ministerstvo vnútra do 11. decembra.
„Je logické, aby Maďari v SR ovplyvňovali politické obsadenie v Maďarsku“
3. novembra 2011 - (tasr)
Predseda Strany maďarskej koalície (SMK) József Berényi považuje za logické, aby Maďari na Slovensku ovplyvňovali personálne obsadenie maďarskej politiky. Ako vysvetlil, na slovensko-maďarské vzťahy pôsobia tri centrá, a to Bratislava, Budapešť a Brusel. „Nikto preto nemôže hovoriť, že prístup Maďarskej republiky voči Maďarom žijúcim na Slovensku nemá vplyv na život tejto menšiny,” uviedol pre TASR. Reagoval tak na avizované rozšírenie volebného práva pre zahraničných Maďarov so štátnym občianstvom MR, ktoré, ako pripustil premiér Viktor Orbán, by sa malo začať riešiť na jeseň. V tejto súvislosti Berényi poukázal na to, že Slovensko v rokoch 1997 až 2005 umožnilo získať bez akýchkoľvek podmienok štátne občianstvo pre zahraničných Slovákov, takže sa následne mohli zúčastňovať na parlamentných voľbách. „Tak prečo by taký právny systém nemohlo mať Maďarsko? Prečo by sme nemohli získať maďarské občianstvo a zúčastňovať sa na maďarských voľbách, keď zahraniční Slováci takéto právo majú?” zamyslel sa líder SMK. Napriek tomu nepredpokladá, že by Maďari na Slovensku začali kvôli tomu masívne žiadať o maďarské občianstvo. Jednak preto, že je ešte stále v platnosti novela zákona, ktorú prijala predchádzajúca vláda, a tá neumožňuje mať viac pasov, a jednak pre odmietavý postoj slovenskej verejnosti. Podľa neho je omylom si myslieť, že by sa Maďari na Slovensku po získaní občianstva prikláňali k radikálom, ktorých by aj volili. „Ľudia na miestnej úrovni chcú mať pokoj a žiť v porozumení so Slovákmi. To isté chcú aj na úrovni oboch štátov. Budú chcieť, aby MR vystupovala v záujme maďarskej menšiny, ale v rámci európskych noriem a oboch ústav. Aby ani na jednej strane nevyvolávali extrémistické strany zbytočné konflikty,” podčiarkol. Domnieva sa, že účasť Maďarov žijúcich na Slovensku na maďarských voľbách môže mať za následok reálnejšiu maďarskú politiku nasmerovanú na skutočné potreby zahraničných Maďarov, a to bez zbytočných emócií a konfliktov. „Slovenské obavy sú neopodstatnené, a len bránia podporiť v maďarských parlamentných voľbách normálne politické prúdy smerom k Slovensku a Maďarom žijúcim na Slovensku,” konštatoval. Berényi nevidí žiadnu reálnu hrozbu pre Slovensko, ktorá vyplýva z novej maďarskej ústavy a ani z možného rozšírenia volebného práva. „Jediná obava zo strany SMK je tá, aby volebná kampaň neprebiehala na území Slovenska,” poznamenal s tým, že fyzická účasť maďarských politikov na južnom Slovensku by mohla vyvolať podobné konflikty, ako to bolo v prípade policajného zásahu proti maďarským futbalovým fanúšikom v Dunajskej Strede v novembri 2008. „V tomto smere sme informovali všetkých našich partnerov v Maďarsku, aby zákonom alebo kódexom riešili to, aby predvolebná kampaň prebiehala iba na území MR,” uzavrel.
„Esterházy bol kontroverzná osoba, politici by mali byť opatrnejší“
8. novembra 2011 - (tasr)
János Esterházy bol podľa historika Dušana Kováča skutočne kontroverznou osobnosťou a je známe, že bol aj dosť tvrdý antisemita. Politici by mali byť zdržanlivejší a keď niekoho ocení určitá organizácia, ešte to nie je spoločenská ani historická rehabilitácia, uviedol Kováč na pondelkovej (7. 11.) tlačovej konferencii Historického ústavu SAV, kde vedenie hodnotilo jeho činnosť. Historik reagoval na ocenenie politika maďarskej menšiny v Československu Jánosa Esterházyho, ktoré mu in memoriam udelila 3. novembra v New Yorku jedna z najväčších židovských organizácií v USA Anti-Defamation League (ADL). Na udeľovaní ceny sa zúčastnil aj predseda SMK József Berényi, podľa ktorého by to pre slovenských politikov a verejnosť mal byť signál na prehodnotenie postoja k tejto historickej osobnosti. „János Esterházy je na Slovensku hodnotený ako kontroverzný politik, ale toto ocenenie potvrdzuje, že nie je kontroverzným politikom, ale politikom, ktorý na základe hlbokej viery bol humanista a nespolupracoval s fašistickým režimom. Keby to bolo inak, najväčšia židovská organizácia v Amerike by mu neodovzdala cenu,” vyhlásil 5. novembra na tlačovej konferencii SMK Berényi. Kováč však tvrdí, že nevie, na základe akých informácií ADL cenu Courage to Care udelila. Historického ústavu SAV sa na názor nikto nepýtal. „Niektorým židovským organizáciám stačí, keď sa im povie, že on hlasoval proti deportáciám, čo nie je pravda. Pretože o deportáciách sa nehlasovalo áno alebo proti, ale manifestačne povstaním. A János Esterházy bol jediným, o ktorom sa vie, pretože ho hneď slovenská tlač napadla ako Maďara,” upozornil historik. Niektorí Slováci podľa Kováča hovoria, že počas hlasovania tiež odišli, no o nich sa nehovorí. SMK vyzvala na prehodnotenie názoru na Esterházyho práve kvôli tomu, že ako jediný nehlasoval za židovské zákony a pomáhal utečencom z Poľska. „Je známe, že bol dosť tvrdý antisemita a to možno tie židovské organizácie ani nevedia, lebo im to nikto nepovedal,” podčiarkol Kováč. Na udelenie ocenenia Esterházymu v USA reagovala aj opozičná SNS, ktorá to označila nehoráznosť. „SNS protestuje proti tomu, aby osoba, ktorá prispela k odtrhnutiu územia južného Slovenska, ktorá na bielom koni vítala horthyovské vojská v Košiciach a ktorá bola symbolom zrady záujmov Slovenska, bola dnes rehabilitovaná a medzinárodne uznávaná,” vyhlásil podpredseda národniarov Andrej Danko. János Esterházy sa narodil 14. marca 1901 vo Veľkom Záluží pri Nitre a pôsobil ako politik maďarskej menšiny v Československej republike. Ako prívrženec revízie hraníc Slovenska a zástanca iredentistického kurzu v maďarskej politike udržiaval tajné kontakty s oficiálnymi kruhmi v Maďarsku, ako aj s organizáciami nacistického Nemecka. Jeho politická aktivita vrcholila na jeseň 1938 pri riadení taktiky maďarskej menšinovej politiky voči republike. Aktívne sa zúčastnil aj na prípravách Viedenskej arbitráže. Po vzniku slovenského štátu v roku 1939 bol poslancom slovenského snemu, v ktorom v roku 1942 ako jediný hlasoval proti prijatiu židovského kódexu. Národný súd Československej republiky Esterházyho odsúdil v roku 1947 na smrť za aktivity z obdobia pred a počas druhej svetovej vojny. Rozsudok bol neskôr zmenený na doživotné väzenie. Esterházy zomrel v roku 1957 vo väznici v Mírove.
„Uznanie Esterházyho v USA je odpoveďou pre Slovákov“
4. novembra 2011 - (tasr)
Maďarsko víta medzinárodné uznanie životného diela Jánosa Esterházyho, uviedol na margo štvrtkového ocenenia Esterházyho v New Yorku maďarský vicepremiér zodpovedný za národnú politiku Zsolt Semjén. Ocenenie zo strany židovskej mimovládnej neziskovej organizácie Anti-Defamation League (ADL), ktorá bojuje proti antisemitizmu, je podľa Semjéna dôležitým krokom na ceste, ktorá poskytuje zadosťučinenie politikovi maďarskej národnosti zo Slovenska, ktorého v jeho krajine označili za fašistu. „Esterházyho ocenenie bolo jasnou odpoveďou na útoky určitých slovenských politikov,” cituje zo Semjénovho vyjadrenia maďarská tlačová agentúra MTI. Vicepremiér vyjadril nádej, že toto ocenenie priaznivo ovplyvní otázku blahorečenia Esterházyho, ktorý žil príkladným kresťanským životom. Cenu Jana Karskiho Za odvahu a službu odovzdal Esterházyho vnukovi - Giovannimu Malfattimu - predseda ADL Abraham H. Foxman, ktorý vyhlásil, že gróf J. Esterházy bol jedným z tých málo ľudí, ktorí „mali odvahu povedať nie, keď mali dostatok dôvodov byť ticho”. Podľa maďarskej agentúry ADL udelila cenu ešte v októbri posmrtne Esterházymu za to, že 12. mája 1942 ako jediný člen slovenského parlamentu hlasoval proti deportácii židov a zohral dôležitú úlohu pri záchrane prenasledovaných. Slávnostného odovzdávania ocenenia sa v New Yorku zúčastnil štátny tajomník maďarského rezortu diplomacie Zsolt Németh, predseda SMK József Berényi a budapeštiansky primátor István Tarlós. MTI poznamenáva, že Slovensko a Česko dodnes nerehabilitovali Esterházyho a obe tieto krajiny ho evidujú ako vojnového zločinca.
Veliteľa bývalej Maďarskej gardy súd uznal vinným z poburovania
4. novembra 2011 - (tasr)
Veliteľa Novej maďarskej gardy Róberta Kissa dnes Súd hlavného mesta v Budapešti uznal na prvom stupni vinným z trestného činu poburovania voči úradnému nariadeniu. Súd Kissovi uložil dvojročný skúšobný dohľad, informovala tlačová agentúra MTI. Veliteľa a jeho dvoch komplicov pritom súd oslobodil od obvinenia zo zneužitia práva na zhromažďovanie. Prokuratúra ich obvinila za ich činnosť súvisiacu so založením a fungovaním Hnutia novej maďarskej gardy, ktorá vznikla po právoplatnom zakázaní pôvodnej Maďarskej gardy. Odvolací súd Hlavného mesta 2. júla 2009 právoplatne rozpustil Maďarskú gardu. Jej členovia však o dva dni usporiadali podujatie a týždeň nato na výzvu Róberta Kissa znovuzaložili organizáciu pod novým menom. Polícia okamžite začala trestné stíhanie a kriminalisti dospeli k záveru, že Kiss na podujatiach svojím prejavom a postojmi vyzýval na všeobecnú neposlušnosť voči právoplatnému súdnemu rozhodnutiu. Maďarská garda vznikla v júni 2007 z iniciatívy mimoparlamentnej extrémne pravicovej strany Hnutie za lepšie Maďarsko-Jobbik. Garda mala vyše 2600 členov.
O rekordných hodnotách počtu maďarských žiadateľov o azyl
4. novembra 2011 - (tasr)
Aj vlne žiadateľov o azyl z Maďarska sa dnes v článku o ťažkostiach kanadského imigračného systému zverejnenom vo svojom internetovom vydaní venoval denník National Post. Podľa novín požiadalo kanadské úrady o azyl v posledných októbrových dňoch v priemere 50 maďarských občanov denne. Už koncom júna však kanadské úrady evidovali 3200 žiadostí maďarských občanov o azyl, čo bolo ďaleko najviac žiadateľov spomedzi všetkých krajín a predstavovalo 14 percent z ich celkového počtu. Kanadský denník upozornil, že vlani požiadalo v USA o azyl rekordných 32 občanov Maďarskej republiky a v tejto súvislosti označil za „pozoruhodné”, že ani Kanada, ani USA nežiadajú od maďarských turistov vstupné víza. Niet pochýb o tom, že Rómovia vo východnej Európe nemajú ľahký osud bez ohľadu na to, čo kto hovorí. Ani jediný logicky fungujúci filantropický subjekt však nemôže vynaložiť 14 percent svojich materiálnych zdrojov na túto etnickú skupinu, zdôraznilo kanadské periodikum.
Orbán posiela ministrov, aby ľuďom vysvetľovali kroky vlády
2. novembra 2011 - (tasr)
Maďarský premiér Viktor Orbán nariadil členom svojho kabinetu, aby vycestovali do regiónov a pokúsili sa ľuďom vysvetliť situáciu, v akej sa krajina nachádza, ako i kroky potrebné na jej riešenie. Povedal to dnes v maďarskom verejnoprávnom rozhlase predseda frakcie vládneho Maďarského občianskeho zväzu-Fidesz János Lázár. Poslanci parlamentu v týchto dňoch rokujú o návrhu štátneho rozpočtu a vláda pracuje na reforme školstva a zdravotníctva. Maďarský spravodajský server Origo v tejto súvislosti poznamenal, že aj predchádzajúce vlády chodili po krajine - zvyčajne vtedy, keď prijímali nepopulárne alebo veľmi kritizované opatrenia. Terajšia Orbánova vláda začiatkom septembra urobila zmeny vo svojej komunikačnej činnosti. Zrušili post štátneho tajomníka pre komunikáciu, ktorý fungoval v rámci ministerstva verejnej správy a spravodlivosti. Namiesto neho zriadili funkciu hovorcu vlády v premiérovom štábe, ktorú zastáva bývalý politológ András Giró-Szász.
Maďarské banky pravdepodobne potrebujú dodatočný kapitál
2. novembra 2011 - (sita)
Maďarský bankový systém nemá dostatok kapitálu na to, aby podporil hospodársky rast a pravdepodobne bude potrebovať kapitálovú injekciu, ak sa prehĺbi dlhová kríza eurozóny. Uviedla to centrálna banka krajiny v správe o finančnej stabilite, ktorú zverejnila v stredu. Ak by sa naplnil stresový scenár, ktorý ráta s poklesom ekonomiky v budúcom roku o 1,2 %, maďarský bankový systém by potreboval dodatočný kapitál 196 miliárd forintov (HUF). „Maďarský bankový sektor nie je schopný podporiť ekonomický rast bez dodatočnej kapitálovej injekcie,” uviedla centrálna banka vo vyhlásení. Priemerný ukazovateľ kapitálovej primeranosti bankového sektora krajiny by mohol zostať nad minimálne požadovanou úrovňou osem percent dokonca aj v prípade stresového scenára. Niektoré banky so slabším kapitálom by však mohli spadnúť pod požadovanú minimálnu úroveň, uviedla centrálna banka. Vládny program, ktorý umožňuje domácnostiam splatiť hypotekárne úvery v zahraničných menách pri výhodnejšom výmennom kurze oproti terajšiemu kurzu na trhoch, tiež zväčšuje ohrozenie bankového sektora Maďarska. Odhaduje sa, že spôsobí bankám veľké straty, ktoré by sa v prípade stresového scenára vyšplhali na 365 mld. HUF, konštatovala centrálna banka.
Kurz forintu ovplyvňujú problémy eurozóny
2. novembra 2011 - (tasr)
Kurz maďarského forintu k euru ovplyvňujú problémy eurozóny a vývoj krízy eura, teda avizované grécke referendum a z toho vyplývajúce prudké európske reakcie. Vyhlásil to dnes v Budapešti hovorca maďarského premiéra Péter Szijjártó. Podľa internetového vydania maďarského denníka Népszabadság hovorca zdôraznil, že zo súčasnej európskej situácie plynú pre maďarskú hospodársku politiku dve ponaučenia: je potrebné ďalej znižovať verejný dlh, pretože významná časť maďarského dlhu je v devízach, a treba zachrániť maďarské rodiny z pasce devízových úverov, pretože pohyby kurzov sa ich dotýkajú najcitlivejšie. Kurz forintu voči euru je už niekoľko dní nad hranicou 300 forintov a voči švajčiarskemu franku nad hranicou 250 forintov, pričom pri zmene vlády vlani bol tento kurz pod úrovňou 180 HUF/CHF. Podľa opozičnej Maďarskej socialistickej strany (MSZP) za oslabenie kurzu národnej meny môže skrachovaná hospodárska politika vlády Viktora Orbána. „Na budúci rok namiesto rastu bude pokles maďarskej ekonomiky, namiesto rastu vnútornej spotreby možno očakávať tiež pokles. Daňová politika vlády zasahuje ekonomicky slabšie vrstvy a pomáha tým, ktorí namiesto spotreby šetria,” povedal dnes socialista Sándor Burány.
Orbán nebude s odborármi rokovať o zmene zákonníka práce
4. novembra 2011 - (tasr)
Maďarská vláda sa nenechá ovplyvniť dnešnou protestnou akciou odborárov, ktorí proti krokom vlády protestovali blokovaním jazdných pruhov po celej krajine. Vyhlásil to v Budapešti hovorca vlády András Giró-Szász. Podľa maďarskej tlačovej agentúry MTI hovorca zdôraznil, že vláda je odhodlaná splniť pôvodné ciele a trvá na svojich postojoch súvisiacich s novým zákonníkom práce. Nový zákonník, ktorý by mal platiť od polovice budúceho roka, podľa jeho slov napomáha zachovaniu pracovných miest a tvorbe nových pracovných príležitostí. Vyjadril názor, že proti zákonníku omnoho viac protestujú odborári než organizácie. Nejde o problém zamestnancov, dodal Giró-Szász. „Súčasná právna norma síce chránila pracovné miesta, ale vytvárala prekážky pri tvorbe nových,” poznamenal hovorca.
Odborári blokujú v Maďarsku jazdné pruhy
4. novembra 2011 - (tasr)
Maďarskí odborári dnes na protest proti vládnym opatreniam zablokovali jazdné pruhy na takmer 100 miestach vo všetkých župách, z toho na 12 miestach v Budapešti. Podľa maďarskej tlačovej agentúry MTI protestnú akciu zorganizovala konfederácia odborárskych zväzov Liga, ktorá vytýka vláde zmeny v zákonníku práce, zrušenie pôvodnej formy tripartity a zmeny v dôchodkovom systéme. Predseda Ligy István Gasko vyhlásil, že ak vláda nevyhovie ich požiadavkám, potom pripravia ďalšie protestné akcie. Protest sa začal o 7.00 h, dopravu riadi polícia. Zápchy sa vytvorili najskôr na diaľniciach smerom do hlavného mesta od Balatonu, Győru a Miškovca, neskôr aj v budapeštianskych uliciach. Primátor Budapešti István Tarlós vyzval demonštrujúcich, aby na území hlavného mesta preložili protest na iný deň vzhľadom na dnes vydané varovanie pred znečistením ovzdušia. Odborári protest zrušili na troch miestach.
Lekárske odbory z krajín V4 spájajú silu, aby viac zatlačili na svoje vlády
5. novembra 2011 - (čtk)
Zdravotnícke odbory v krajinách V4, teda Slovenska, Česka, Poľska a Maďarska, sa spoja svoje sily a založia spoločnú federáciu. Jej cieľom je zlepšiť predovšetkým pracovné podmienky zdravotníckemu personálu, napísala maďarská agentúra MTI. Odborári z krajín Višegradu sa na dvojdňovom stretnutí v Maďarsku tiež zhodli, že musia zvýšiť tlak na národné vlády, aby svoje ciele dosiahli. „Súčasnú situáciu už nebudeme v žiadnom prípade tolerovať,” povedal novinárom zástupca šéfa poľského lekárskeho odborového klubu Ryszard Kijak. Podľa neho komunistické krajiny počas transformácie nenasledovali príklad zdravotníckych systémov v západnej Európe, čo malo negatívny dopad na personál i pacientov. Nová federácia zdravotníckych odborov z krajín V4 chce, aby mzda mladých lekárov dosahovala 1,5 násobku priemerného príjmu. Špecialisti by potom mali dostávať až trojnásobok priemerného príjmu.
Odbory V4 sa spojili
7. novembra 2011 - (Sme)
Spolupráca medzi zdravotníckymi odborármi sa rozširuje. Pomáhať by si mali po novom odborári zo všetkých krajín Visegrádskej štvorky, teda Česko, Slovensko, Maďarsko aj Poľsko. Odbory z krajín V 4 tak chcú založiť spoločnú federáciu. Federácia ako celok sa zatiaľ nepripravuje na spoločnú protestnú akciu, povedal SME Martin Engel. Odborári z krajín V 4 si však chcú vypomáhať výmenou skúseností či radami. Podobne ako to bolo na začiatku protestnej akcie u nás. Na začiatku slovenskej protestnej akcie lekárov, ktorú vedie Marián Kollár (na snímke TASR), totiž stál aj šéf úspešných českých protestov pod názvom Dékujeme, odcházíme Martin Engel. „Momentálne je najnebezpečnejšia situácia na Slovensku,” povedal Engel. Ani v iných krajinách to však nie je podľa neho pokojné. „Maďarsko sa pripravuje na protesty, lebo podmienky sú všade rovnaké,” povedal. Aj keď sa české protesty skončili víťazstvom lekárov, ktorí si vymohli od ministra vyššie platy, podľa Engla nie je ich situácia ešte dobrá. Minister zdravotníctva Leoš Heger im totiž prisľúbil zvýšenie platu na budúci rok o desať percent.,A teraz začal hovoriť, že to bude len 4,25 percenta,” povedal Engel. Poľsko tiež nie je výnimka. Tu sa lekárom podľa českého odborára nepáči pripravovaná privatizácia ďalších nemocníc. Na spolupráci sa dohodli odborári na stretnutí v Maďarsku. Jej cieľom je podľa maďarskej agentúry MTI zlepšenie pracovných podmienok zdravotníckeho personálu. Na jar by sa mali odborári stretnúť na Slovensku. Nová federácia chce podľa portálu El5.cz presadiť zvýšenie platov. Mzda mladých lekárov by podľa nich mala byť l,5-násobok priemerného platu. Špecialisti by mali dostávať mesačne aspoň trojnásobok priemernej mzdy.
Taxikári v Budapešti demonštrovali spomaľovaním dopravy
2. novembra 2011 - (tasr)
Demonštrácia taxikárov v Budapešti trvala dve hodiny a skončila sa bez incidentov. Niekoľko stoviek pomaly idúcich taxíkov v centre maďarského hlavného mesta spôsobilo veľké zápchy. Cieľom taxikárov bolo dosiahnuť zavedenie pevných taríf a obmedzenie počtu taxíkov. Podľa tlačovej agentúry MTI kolóna taxíkov smerujúca z cesty Albertirsai v 10. budapeštianskom obvode cez Kerepešskú cestu, na Alžbetin most, z Budína cez Reťazový most potom späť na peštiansku stranu až po Námestie hrdinov spôsobila veľké zápchy. Taxíky išli krokom, pritom trúbili. Časť cestujúcich spojov hromadnej dopravy na úsekoch, kade taxíky išli, vystúpili a pokračovali v ceste pešo. Nezávislé odbory vodičov taxíkov (TGFSZ) považujú situáciu okolo taríf za neúnosnú a jej členom sa nepáči, že boli prerušené rokovania s magistrátom. Odborári TGFSZ chcú, aby boli zavedené pevné tarify. Predseda TGFSZ Zsolt Farkas predtým poukázal na skutočnosť, že na zavedenie fixných taríf má samospráva právo v zmysle právnych noriem od roku 2004. Budapeštianski taxikári podľa jeho slov bojujú o prežitie. V súčasnosti existujú desiatky taríf, tie by bolo potrebné zjednotiť a zverejniť. Združenie spoločností zabezpečujúcich prevoz taxíkmi (TFTSZ) však demonštráciu nepodporilo, pretože podľa jeho predstaviteľov rokovania o tarifách boli prerušené práve kvôli TGFSZ, ktoré demonštráciu zorganizovali a nepripravili podklady k rokovaniam.
Dobré susedstvo a porozumenie si uctili aj v Slovenskom inštitúte
26. októbra 2011 - (mzv.sk)
Slovenský inštitút v Budapešti si v utorok 25. októbra uctil držiteľa ocenenia Za dobré susedstvo a porozumenie za rok 2011 kultúrneho historika profesora Csabu Gy. Kissa. Ocenenie za významný prínos v slovensko-maďarských vzťahoch udelili vysokoškolskému učiteľovi, autorovi mnohých publikácií a milovníkovi Banskej Štiavnice ministri zahraničných vecí Slovenska a Maďarska Mikuláš Dzurinda a János Martonyi v máji tohto roku. Nositeľ ceny v pódiovej diskusii so slovenským novinárom Jaroslavom Daniškom zdôraznil okrem potreby vzájomného dialógu, aj čoraz väčšiu nutnosť lepšieho poznania spoločných dejín. Rozhovor nielen o slovensko-maďarských vzťahoch, ale aj osobnosti Csabu Gy. Kissa predstavil a uviedol moderátor večera historik Maďarskej akadémie vied a predseda nadácie Terra Recognita Csaba Záhorán. Súčasťou podujatia bola aj krátka prehliadka dokumentárnych fotografií z oficiálnej ceremónie udeľovania ceny ministrov zahraničných vecí na pôde Ministerstva zahraničných vecí Slovenskej republiky.
Maďarské publikum zaujala kniha J. Demmela o Ľ. Štúrovi
20. októbra 2011 - (mzv.sk)
V Slovenskom inštitúte v Budapešti prezentovali 20. októbra najnovšiu knihu mladého maďarského historika Józsefa Demmela Zrodenie slovenského národa, Ľudovít Štúr a slovenská spoločnosť v Uhorsku v 19. storočí. Ústredným motívom knihy je osobnosť a činnosť Ľudovíta Štúra v 19. storočí a pohľad maďarskej historickej vedy na jeho úlohu v slovenskom hnutí. Publikáciu predstavil literárny historik z budapeštianskej univerzity ELTE Márton Szilágyi a historik-slovakista Abrahám Barna z Katolíckej Univerzity Pétera Pázmanya. Diskusiu o jednej z najvýznamnejších postáv slovenských dejín usmerňoval dlhoročne uznávaný umelecký prekladateľ Karol Wlachovský. Odbornú monografiu postavenú na štúdiu dostupných prameňov vydalo slovenské vydavateľstvo Kalligram, ktoré tiež pripravuje slovenský preklad druhej monografie historika Józsefa Demmela k problematike vývoja slovenského hnutia v Uhorsku.
Márai je pre Košice to, čo Kafka pre Prahu
3. novembra 2011 - (Iveta Niňajová - Trend)
Od novembra tohto roka môžu návštevníci mesta spoznávať život slávneho spisovateľa. - Kultúrny turizmus je sčasti postavený na prepájaní destinácie s osobnosťami, ktoré sú svetovo známe a ktoré môžu pre región generovať nové príjazdy. Takto napríklad marketingovo pracuje Salzburg s osobnosťou Mozarta, Praha s osobnosťou Franza Kafku či Varšava s osobnosťou Frederika Chopina. Susedné Poľsko využilo napríklad význam tejto osobnosti a vlaňajšok venovalo roku Chopina (200 rokov od jeho narodenia), čím komunikovalo svetu kus svojej histórie a identity. Aj jedným z pilierov projektu Košice - Európske hlavné mesto kultúry 2013 je prezentácia tých osobností a udalostí, ktoré patria medzi „ikony” mesta a boli nositeľmi jeho identity. Nepochybne k nim patrí aj rodák z mesta Sándor Márai. Aj keď je na Slovensku pomerne neznámy, vo svete je jeden z najprekladanejších spisovateľov, ktorý sa vo svojich dielach s veľkou láskou vracia ku Košiciam. Milióny ľudí sa tak vďaka nemu prenášali do zlatého obdobia mesta - na začiatok 20. storočia. Aby tento „prenos” bol možný nielen v predstavách, ale aj skutočne, Košice ponúkajú od novembra 2011 ucelený tematický produkt Sándor Márai - spisovateľ v meste. Pre návštevníkov je dostupný celoročne. Tematická trasa s deviatimi zastaveniami zavedie návštevníka na miesta, ktoré sú spojené s detstvom Sándora Máraiho a jeho ranou tvorbou. Veľmi zaujímavá je jeho pamätná izba v budove na Mäsiarskej ulici, kde ako dieťa býval. Expozíciu zrealizovala španielska spoločnosť, ktorá k interpretácii Máraiho väzby na Košice pristúpila jedinečným a moderným spôsobom s podporou multimediálnych technológií. V expozícii je okrem iného prítomný aj pre neho typický glóbus, s ktorým Márai cestoval po celom svete. Návštevníkov privíta aj jeho vlastný písací stôl, na ktorom písal svoje prvé diela. V pamätnej izbe sa premieta film o jeho živote v Košiciach a v Budapešti. V návštevníckom centre Košice, kde sa začína prehliadka tematickou trasou so sprievodom, sú dostupné aj diela Sándora Máraiho v rôznych svetových jazykoch. „Som veľmi šťastný, že môj obľúbený autor ma v jeho rodnom meste privítal svojimi dielami vo francúzštine,” povedal toto leto pracovníkom centra francúzsky hosť. Turisti, ktorí sa zaujímajú o tento produkt, dostanú prehľadnú mapku tematickej trasy v slovenskom, anglickom, nemeckom a maďarskom jazyku, ako aj obsažnú brožúrku. S produktom Sándor Márai -spisovateľ v meste budú Košice ďalej pracovať a rozvíjať ho. Hotel Bankov, najstarší hotel na Slovensku, ktorý bol obľúbeným výletným miestom Sándora Máraiho, už avizoval, že by pre návštevníkov Košíc rád organizoval tematické večery s čítaním úryvkov z Máraiho diel. V roku 2013 Košice tiež plánujú zorganizovať medzinárodnú konferenciu o prínose Sándora Máraiho pre literatúru a spoločnosť. Po získaní marketingových práv organizácia Košice - Turizmus vydá špeciálny suvenírový rad k podpore produktu Sándor Márai -spisovateľ v meste.
Skončilo sa sčítanie ľudu, spočítali 94 percent občanov MR
31. októbra 2011 - (tasr)
Sčítanie ľudu v Maďarsku, ktoré sa začalo 1. októbra, sa 31. októbra o polnoci skončilo. Z aktuálnych výsledkov Ústredného štatistického úradu (KSH) vyplýva, že doposiaľ spočítali minimálne 94 percent obyvateľstva. Podľa hovorkyne pre sčítanie ľudu Eszter Virághovej mnohé formuláre ešte nie sú spracované, preto tento pomer bude vyšší. Po 1. novembri bude možné už iba náhradné sčítanie do 8. novembra pre tých, ktorých nezastihli sčítací komisári, dodala pre internetové vydanie denníka Népszabadság. Predbežné výsledky sčítania zverejnia na jar budúceho roka. Sčítanie ľudu sprevádzali aj incidenty. Zaznamenali niekoľko fyzických útokov na sčítacích komisárov. Jedného komisára pohrýzol pes, ďalší utrpel zlomeninu ruky. V oboch prípadoch podali žalobu. V zmysle platného zákona osoby, ktoré odmietnu poskytnúť svoje údaje, musia zaplatiť pokutu 50.000 forintov (166,5 eur). V meste Örkény bola takto postihnutá štvorčlenná rodina, ktorá ani pri ôsmom dohodnutom termíne nespolupracovala. Zaplatí teraz pokutu v celkovej výške 200.000 forintov (665,9 eur), informovalo mesto na svojej internetovej stránke. Oficiálne sčítanie obyvateľstva sa v Maďarsku koná raz za desať rokov od roku 1870, terajšie je pätnáste v poradí. Pri minulom sčítaní obyvateľstva v roku 2001 zaregistrovali 10,2 milióna ľudí, o 175.000 menej než v roku 1990.
Počet cudzincov pracujúcich na Slovensku rastie
31. októbra 2011 - (sita)
Ku koncu septembra tohto roka pracovalo na Slovensku 21,7 tis. cudzincov. Oproti septembru minulého roka ide o nárast takmer o 3,7 tis. osôb. Vyplýva to z údajov, ktoré zverejnilo Ústredie práce, sociálnych vecí a rodiny. Najpočetnejšie zastúpenie na slovenskom pracovnom trhu majú občania Rumunska. Tých ku koncu minulého mesiaca na Slovensku pracovalo takmer 4,4 tisíc, čo je medziročný nárast o 1,4 tis. osôb. Z Českej republiky na Slovensko kvôli zamestnaniu ku koncu deviateho mesiaca prišlo 3,3 tis. ľudí. Oproti koncu septembra vlaňajška je to nárast o 625 osôb. Maďarsko zaznamenalo koncom septembra tohto roka takmer 2,2 tis. vlastných občanov na slovenskom pracovnom trhu a Poľsko vyše 2,1 tis. občanov. Počet maďarských občanov pracujúcich na Slovensku tak medziročne vzrástol o 496 a Poliakov o 233. Každý tretí cudzinec na Slovensku pracoval ku koncu septembra v Bratislave. V hlavnom meste Slovenska bolo totiž zamestnaných takmer 7,6 tis. cudzincov. Nasleduje okres Trnava, ktorý na konci minulého mesiaca zaevidoval vyše 1,8 tis. zamestnaných cudzincov. Úrad práce v Galante vykázal vyše 1,1 tis. pracujúcich občanov pochádzajúcich z iných krajín a úrad práce v Nitre takmer 1 tis. cudzincov zamestnaných na Slovensku. Naopak, žiadny cudzí štátny príslušník koncom júna nepracoval v okrese Poltár.
Proti komu sa Maďarsko tak vyzbrojuje?
8. novembra 2011 - (Ján Slota - janslota.blog.sme.sk)
Viem, ľudia sú dnes zaneprázdnení zápasom o prežitie, ale netreba zanedbávať a všímať si ani to, čo sa deje okolo nás. A pre mňa a SNS je podstatné, či žijeme na Slovensku alebo v Maďarsku. SNS iniciovala v apríli petíciu občanov požadujúcu vypísanie referenda s otázkou, či chcú ustanovenie slovenského jazyka ako výlučného úradného jazyka Slovenskej republiky bez výnimky. Na Ústredie SNS nám denne prichádza množstvo vyplnených a podpísaných petícií od občanov - Váš priaznivý ohlas nás veľmi teší a všetkým Vám úprimne ďakujem za podporu. Do dnešného dňa máme viac než štvrť milióna Vašich podpisov, ktorými našu snahu podporujete a vyjadrujete svoje želanie, aby ste sa na Slovensku necítili cudzincami.
Politológ László Öllös:
Ak by SNS vypadla z NR SR, vznikla by silná extrémistická strana
31. októbra 2011 - (tasr)
Ak by sa opozičnej SNS nepodarilo prekonať v marcových parlamentných voľbách dolnú päťpercentnú hranicu, na Slovensku by ju s najväčšou pravdepodobnosťou nahradila nová silná strana, ktorá sa bude pohybovať na hranici extrémizmu. Myslí si to politológ László Öllös. „Zrejme protirómska, protimaďarská a protiprisťahovalecká,” dodal. On sám, ani politický analytik Tomáš Koziak však neočakávajú, že by pozíciu národniarov v parlamente mohla ohroziť nová strana Anny Belousovovej Národ a Spravodlivosť (NaS). Koziak poukázal, že strana Jána Slotu má stabilnejšiu voličskú základňu a predstavuje radikálnejšie krídlo národniarov. NaS pritom bojuje o umiernenejších voličov, kde je politické spektrum nasýtenejšie. Novému subjektu Belousovovej môže podľa neho uberať potenciálnych voličov skôr Smer-SD či SDKÚ-DS. „Belousovová nemá oproti SNS čo viac ponúknuť. Takže v tomto prípade si myslím, že pravdepodobnosť, že by Belousovovej strana vyblokovala Slotu, je vskutku minimálna. Aj kvôli tomu, že NaS teraz iba začína a stojí na jednej konkrétnej osobe,” poukázal Koziak. Ďalšej dvojici strán, Mostu-Híd a SMK, by podľa neho pre najlepší výsledok vo voľbách najviac prospelo spojenie. Ktorý z týchto politických subjektov má väčšiu šancu dostať sa do parlamentu, Koziak dnes nevedel povedať. Dôležité podľa neho bude to, ako sa rozpad vlády a postoj strany Bélu Bugára k eurovalu, odrazí na jej voličských preferenciách. Za favorita však skôr považuje Most-Híd. Jeho výhodou má byť čistý „politický štít”, ako aj osobnosť predsedu Bugára. Politológ Öllös sa domnieva, že v prípade dvoch strán spájaných s maďarskou menšinou, sú možné všetky štyri alternatívy. „Obidve strany sa dostanú do parlamentu, dostane sa jedna alebo druhá, alebo sa do NR SR nedostane ani jedna. V prípade poslednej možnosti by možno Smer-SD dokázal vytvoriť vládu sám,” podčiarkol. Rozhodujúcou pre výsledky bude podľa neho predvolebná kampaň. Nepredpokladá však, že by mala veľký význam skôr, než sa skončia vianočné sviatky. O voličov sa podľa Öllösa pobije aj SaS a SDKÚ-DS. „Vzájomné útoky a kritiky, ktoré odzneli práve v posledných niekoľkých dňoch, nie sú len o ich správaní vo vzťahu k eurovalu, ale ide tu aj o voličov,” povedal.
Augustín Jozef Lang z Odborného kabinetu SNS:
Vlčia tma maďarskej politiky a zhubná doktrína revizionizmu
24. októbra 2011 - (Augustín Jozef Lang - sns.sk)
Odborný kabinet pre zahraničnú politiku Slovenskej národnej strany vyjadruje vážne znepokojenie k pokračujúcej politike Maďarska, ktorá predstavuje vážnu hrozbu stabilite a povojnovému usporiadaniu v strednej Európe. Od svojho nástupu do úradu sa maďarský prezident Pál Schmitt v piatok 21. októbra 2011 prvý raz stretol na spoločnom zasadnutí s predsedami členských organizácií Maďarskej rady Karpatskej kotliny pre autonómiu (KMAT). Nechýbal ani zástupca SMK zo Slovenska. Išlo v podstate o koordinačnú poradu s budapeštianskou vládou a formulovanie stratégie rozbitia Trianonskej stability a statusu quo po II. svetovej vojne. Úroveň vlčej tmy, ktorou historicky trpí maďarský politický „puszta fenomén“, stelesňuje nasledovné vyhlásenie prezidenta susedného „spriateleného“ štátu, na margo maďarských autonómií: „Maďarsko je obklopené Maďarmi“. Snahy o autonómiu nemajú alternatívu, ak chceme, aby bol národ spolu. Maďarská vláda si stojí za svojou národnou stratégiou. Prebrali sme všetky varianty autonómií vo vzťahu ku každej krajine... Túto diagnózu nemôžeme nazvať inak ako vlčiu tmu. Maďarský prezident vidí svoj štát obklopený Maďarmi a nie je schopný svojou politickou optikou rozoznať a vidieť Srbov, Chorvátov, Slovákov, Ukrajincov, Slovincov a ani Rakúšanov, ktorí žijú vo svojich národných štátoch ako susedia. A to vyhlásil prezident štátu patriaceho do Európskej únie. Štátu, kde pri poslednom sčítaní ľudu v chorvátskej obci sčítavali komisári obyvateľstvo tak, že na jednej strane ulice sčítaval chorvátsky komisár a na druhej strane ulice dával hárky komisár maďarskej národnosti. Tak sa stalo, že u chorvátskeho komisára sa prihlásili obyvatelia k chorvátskej národnosti, a na druhej strane tej istej ulice v chorvátskej obci u maďarského komisára boli všetci prihlásení ako Maďari. Vlčou tmou trpel len jeden komisár. Budapešť zakladá nebezpečné ohne nacionalistických vášní, ktoré spaľujú dôveru v krajinách susediacich s Maďarskom. Zahraničná tlač, najmä nemecká, prináša na túto tému početné informácie a analýzy. Médiá na Slovensku praktizujú tichú cenzúru, aby ľudia nechápali v koľkých krajinách sa rozbehol Budapešťou režírovaný politický stroj zjednocovania Maďarov bez ohľadu na ich štátnu príslušnosť. Pozrime sa bližšie na niektoré politické avantúry kaspicko-stepnej stratégie rozbíjania štátnej zvrchovanosti u susedov Maďarska. Maďarská vláda a ich piata kolóna tvrdo útočí na vládu Rumunska, aby zastavilo proces reformy územnosprávneho členenia štátu. Arogancia zašla tak ďaleko, že predseda maďarského parlamentu László Kövér sa stal čestným predsedom autonomistickej Maďarskej občianskej strany v Rumunsku. Rumunský politici zareagovali veľmi ostro potom, ako si táto strana otvorila svoje teritoriálne zastúpenie v Brusely. Následne maďarský štát vybudoval za peniaze zo štátneho LOTTA Médiacentrum v Rumunsku a pri jeho otvorení sa hovorilo o logistickom a ideologickom centre autonómneho štátu Maďarov v Rumunsku. Rumunskí vlastenci a patrioti začali vlnu protestov a demonštrácií /čo sa u nás samozrejme nemohlo písať/. Pri jednej z demonštrácií v Alba lilia pred Maďarskou teologickou fakultou, traja Rumuni zaútočili a zbili do bezvedomia Dekana Zoltána Oláha, ktorý si išiel s arogantnými poznámkami protest Rumunov filmovať. Okrem toho bol prevezený do nemocnice aj ďalší človek z fakulty. Aj Slovinsko sa ozvalo na obranu svojej menšiny v Maďarsku. Počas poslednej návštevy maďarského prezidenta Pála Schmitta, slovinský prezident na spoločnej tlačovej konferencii protestoval proti potláčaniu menšinových práv Slovincov v Maďarsku. Povedal, zavreli ste im škôlku, zastavili omše v rodnom jazyku, čo nebudeme tolerovať. Aj Rakúsku sa ušlo pred nedávnom veľkouhorského prefackania, keď podpredseda vlády Zsolt Semjén vyhlásil, že nový zákon tejto krajiny obmedzí používanie jazyka maďarskej menšiny, hlavne v úradnom styku. Budeme protestovať. Najnovší konflikt roztočili maďarský politici voči Srbsku, keď žiadajú zmenu reštitučného zákona, ktorý Srbsko prijalo. Minister zahraničných vecí tvrdí, že ide o uplatnenie princípu kolektívnej viny na Maďaroch. Nátlak sa zmenil na vydieranie: „Ak nezmeníte zákon zabránime, aby vám bol udelený štatút kandidátskej krajiny Európskej únie. Je veľkým prekvapením, že tí ktorí doposiaľ prehliadali a nevideli nebezpečenstvo maďarskej politiky sa tiež ozvali a varujú pred jej zhubným vplyvom. Vplyvné americké noviny Financial Times napísali, že Maďarsko ohrozuje „európsku značku“ tým, že neplní demokratické princípy, čo znamená riziko pre Európsku úniu. Spochybňuje tým hodnotu integrácie krajín do EÚ. Ostrejšie sa však voči spasiteľom z puszty vyjadrili ďalšie noviny v USA. Washington Post prirovnáva Orbána dokonca k politike bieloruského prezidenta Lukašenka, čo si Lukašenko podľa nás ani nezaslúži. Slovenská národná strana pozorne sleduje a analyzuje celoplošnú stredoeurópsku revizionistickú doktrínu Orbánovej Budapešti. Keď Európska únia kritizovala novo prijatú maďarskú ústavu, Orbán reagoval, že nechceme aby Moskvu nahradil Brusel. Politika Fideszu na čele s Orbánom však robí všetko tak, aby u susedných štátov nahradila Moskvu jeho Budapešť. Slová maďarského prezidenta Pála Schmitta tak vyznievajú nasledovne - kto neposlúcha nás, toho nevidíme že existuje. Slovenská národná strana bude naďalej brániť zvrchovanosť a záujmy Slovenska a odhaľovať nebezpečenstvo politiky, ktorú, žiaľ, odchádzajúca vláda ignorovala, nechcela vidieť a tolerovala kolaborantskú politiku Hídu vo svojich radoch.
Martinská deklarácia ukončila manželstvo Slovákov s Maďarmi
30. októbra 2011 - (sita)
Deklarácia slovenského národa patrí podľa historika Martina Lacka medzi kľúčové dokumenty zrodu československého štátu. Slovenská národná rada sa 30. októbra 1918 v Turčianskom sv. Martine prijatím Deklarácie slovenského národa prihlásila k novému štátu - Československej republike. Martinská deklarácia žiadala právo na sebaurčenie Slovákov na základe ich úplnej nezávislosti a vyjadrila vôľu slovenského ľudu žiť v spoločnom štáte s českým národom. „Slováci, pre ktorých bolo Uhorsko stáročia domovom i vlasťou, sa následkom šovinistickej politiky vládnucich uhorských elít od poslednej tretiny 19. storočia dostávali do pozície podnájomníkov vo vlastnom dome, ostávajúc bez akéhokoľvek reálneho vplyvu na štátnu politiku. I ten najmenší náznak verejne prejaveného slovenského národného povedomia bol tvrdo potieraný,“ povedal pre agentúru SITA Lacko. Na sklonku I. svetovej vojny, ktorá hlboko otriasla starou Európou, stáli preto slovenské elity na osudovom rázcestí: zotrvať, s požiadavkou zlepšených podmienok, v „tisícročnej vlasti“ alebo vykročiť z rámca monarchie a prihlásenia sa do zväzku s Čechmi. Ako vyzeral prístup vedúcich elít porazeného Uhorska k slovenskému národu ešte na konci vojny, sa ukázalo podľa Lacka v jeseni 1918, keď jediný slovenský poslanec, kňaz Ferdiš Juriga, žiadal dňa 19. októbra 1918 v uhorskom sneme federalizáciu štátu a spolužitie Slovákov s Maďarmi na princípe slobodných so slobodnými. „Maďarských poslancov táto „nehorázna“ požiadavka priviedla priam do nepríčetnosti. Jurigu zahrnuli lavínou invektív a nadávok. Juriga vraj nepotrebuje lekára, ale zverolekára, znela odpoveď jedného z maďarských „demokratov“. Bolo tak istým paradoxom, že predstavitelia národa, ktorý sa pred svetom vystatoval slobodomyseľnosťou a tradíciami bojom za nezávislosť, odmietali ten istý princíp aplikovať na Slovákov,“ zdôraznil historik. V dôsledku dusných pomerov v „žalári národov“, ako sa Uhorsko nazývalo, slovenské politické elity nemali podľa historika možnosť dosiahnuť väčšiu početnosť, ani vplyv. Postoj maďarskej politiky, kde absentovala akákoľvek sebareflexia i ústretovosť k Slovákom, však mal jedno veľké pozitívum: prispel k tomu, že napriek dlhej pasivite v rokoch vojny sa v jeseni 1918 aj tieto skromné slovenské elity rýchle a jednoznačne zorientovali. „K oficiálnemu deklarovaniu tohto postoja došlo 30. októbra 1918 v Turčianskom Svätom Martine, kde sa v budove Tatrabanky zišlo deklaračné zhromaždenie. Pozvánky na toto zhromaždenie rozoslal vtedajší predseda SNS Matúš Dula ešte 24. septembra. V trojtisícovom mestečku sa tak v onen deň zišli dve stovky národne uvedomelých slovenských vodcov, najmä evanjelických a katolíckych kňazov. Medzi nimi bol aj ružomberský farár Andrej Hlinka,“ upozornil Lacko. Hlinka ešte na jar 1918 predniesol podľa neho pamätnú vetu, ktorá sa stala aj akýmsi mottom martinského zasadnutia: „Tisícročné manželstvo s Maďarmi sa nevydarilo. Musíme sa rozísť.“ Prítomní predstavitelia zvolili aj 20-člennú Slovenskú národnú radu (SNR), a tiež jej 12-členný výkonný výbor. SNR sa mala stať oficiálnym a strešným orgánom slovenskej politiky. V mene SNR bola potom prijatá Deklarácia slovenského národa, ktorej znenie navrhol i predniesol evanjelický farár Samuel Zoch. Deklarácia vyhlásila SNR za jedinú predstaviteľku slovenského národa, ktorá je oprávnená konať v jeho mene, a toto právo uprela uhorskej vláde. Pre Slovákov požadovala samourčovacie právo a prihlásila sa k myšlienke česko-slovenskej vzájomnosti, k zväzku s českým národom. „Toto bolo historickým, dovtedy nepredstaviteľným prelomom v slovenskej politike,“ vyhlásil Lacko. Význam jej prijatia je podľa neho o to väčší, že martinské udalosti sa odohrávali nezávisle od pražských. Počas zasadnutia v prvý deň totiž deklaranti nevedeli o vzniku ČSR 28. 10. Až vo večerných hodinách po príchode Milana Hodžu z Budapešti sa dozvedeli o pražských udalostiach spred dvoch dní. Ako to už v politike býva, jednou vecou je podľa Lacka prijatie nariadenia, druhým jeho aplikácia v praxi. „SNR nemala žiadne mocenské ani finančné prostriedky na to, aby Slovensko reálne oslobodila a začlenila do spoločného štátneho zväzku s Čechmi. Koncom októbra bola totiž celá krajina ešte v moci ozbrojených síl poslušných budapeštianskej vláde. A pre tú bolo akékoľvek vyčlenenie sa Slovenska a Slovákov neprijateľné,“ uviedol. Došlo tak k situácii, že SNR musela čakať na pomoc zvonku - tou boli ozbrojené formácie z českých krajín, a tiež legionárske jednotky z Talianska či z Francúzska. Uvedená slabosť slovenských elít a odkázanosť na pomoc zvonka sa tak podľa historika stala osudovým. Už v nasledujúcich týždňoch sa ukázalo, že SNR je nemohúcim orgánom, ktorý iba „zavadzia“ československej vládnej moci, ktorá ju aj nakoniec, nariadením ministra Vavra Šrobára v januári 1919, rozpustila. „Tento mocenský nepomer českej a slovenskej elity už v počiatkoch zrodu ČSR mal osudové dôsledky pre pomer a spolužitie Čechov a Slovákov v nasledujúcich dvoch desaťročiach,“ konštatoval Lacko. Napriek celkovej slabosti a niektorým chybám, ktorých sa slovenská politická elita v októbri 1918 dopustila, jej história dala podľa Lacka jednoznačne za pravdu v základnom kroku, a to v odtrhnutí sa od Maďarov. „Aj nasledujúce desaťročia jasne ukázali, že ak si chcú Slováci uchovať svoju identitu, je nemysliteľné, aby sa tak stalo v štáte, kde tvoria majoritu Maďari. Najlepšie to konečne ukazuje aj tragický osud násilne pomaďarčenej polmiliónovej slovenskej menšiny v Maďarsku,“ dodal.
Ospravedlnenie Maďarov za Černovú by nebolo produktívne
26. októbra 2011 - (sita)
Maďarské ospravedlnenie za tragédiu v Černovej, ktorá si pred 104 rokmi vyžiadala 15 mŕtvych a desiatky zranených, by nebolo produktívne. Agentúre SITA to povedal historik SAV a autor monografie Tragédia v Černovej a slovenská spoločnosť Roman Holec. Minulosťou sa podľa jeho slov treba zaoberať, Slovensko i Maďarsko však majú dosť svojich vlastných zlyhaní a ak nie sú schopné sebareflexie, ťažko môžu vyčítať čokoľvek druhému z partnerov. Černovská tragédia otriasla svetovou verejnosťou 27. októbra 1907 v čase vrcholiacej maďarizácie. „Násilná maďarizácia vykonávaná všetkými nástrojmi uhorského štátu bola jedným zo spomínaných zlyhaní, jej výsledky však ani zďaleka nezodpovedali vynaloženej námahe a prostriedkom,” domnieva sa historik. Podľa Holeca Maďari klamali štatistikami predovšetkým sami seba. „Ukázalo sa, že slovenské obyvateľstvo bolo voči nej do značnej miery imúnne, rurálneho obyvateľstva sa prakticky nedotkla a vďaka úrovni politiky, česko-slovenskej spolupráci i pomoci Slovákov z USA už jednoducho nebolo možné Slovákov pomaďarčiť a asimilovať,” hovorí Holec, podľa ktorého nič ako kultúrna genocída v strednej Európe neexistovalo. Do davu Černovčanov, ktorí nechceli, aby novopostavený kostol v dedine vysvätil niekto iný než ich rodák Andrej Hlinka, strieľali Slováci. „Žandári strieľajúci do obyvateľov Černovej mali slovenský pôvod a hovorili po slovensky. Napokon museli, veď pôsobili na území s väčšinovým slovenským obyvateľstvom,” tvrdí Holec. Ich pôvod však podľa neho nie je podstatný. Historik je presvedčený, že nezlyhali žandári, ale štátna moc, ktorá pri následnom vyšetrovaní zametala všetky chyby pod koberec a z obetí spravila páchateľov. Černová podľa Holeca nebola jediným zbytočným krviprelievaním, ktoré Európu poškvrnilo na začiatku 20. storočia. Vo vtedajšom Rusku boli podobné prípady v podstatne väčšom meradle na dennom poriadku. V Uhorsku v apríli 1904 zastrelili žandári v Aleşde pri politickej konfrontácii 33 rumunských roľníkov a viac ako stovku zranili. „Európa to prešla mlčaním,” tvrdí historik. „V Černovej však nešlo o politiku a straníctvo, ale o kostol a náboženský problém. A navyše sa našli ľudia, ktorí sa témy chopili vo vtedajšej zahraničnej tlači a publicistike,” dodal. Práve ohlas Černovej zohral podľa Holeca rozhodujúcu úlohu pri obrovskej vlne solidarity so Slovákmi v českých krajinách a naštartoval kvalitatívne novú etapu česko-slovenských vzťahov. Navyše tragická udalosť spôsobila, že o dovtedy neznámych Slovákov sa začali zaujímať osobnosti ako nórsky spisovateľ a humanista Björnstjerne Björnson či škótsky publicista Robert Wiliam Seton-Watson. „Vďaka Černovej sa do okruhu následníka trónu prepracoval Milan Hodža. Medzinárodný ohlas zviditeľnil Slovákov v dovtedy nevídanej miere,” uzavrel Holec s tým, že tragédia sa v konečnom dôsledku obrátila proti režimu, ktorému o desaťročie neskôr vystavili Slováci svoj účet.
Na DVD vychádza najdiváckejší film
Juraja Jakubiska Tisícročná včela
29. októbra 2011 - (sfu.sk)
Dvojdielny celovečerný film Tisícročná včela Juraja Jakubiska patrí k divácky najžiadanejším slovenským titulom. Táto sága murárskeho rodu Pichandovcov zachytáva časový úsek tridsiatich rokov. Cez život členov jednej rodiny zobrazuje osud celého slovenského národa v období, ktoré cez spoločensko-politickú krízu vyústilo do prvej svetovej vojny. Od soboty 29. októbra si tento film budú môcť záujemcovia kúpiť na DVD nosiči. Film Tisícročná včela patrí nielen k divácky obľúbeným, je zároveň jedným z kľúčových filmov 80. rokov minulého storočia a patrí k vrcholom Jakubiskovej tvorby v čase, kedy sa k celovečernej hranej tvorbe vrátil po vynútenom pôsobení v Krátkom filme na konci 70. rokov. Jakubiskova adaptácia rovnomennej literárnej predlohy Petra Jaroša je pútavým rozprávaním o osudoch jednej liptovskej rodiny, ale aj výstižným obrazom života slovenského národa v období postupného rozpadu rakúsko-uhorskej monarchie, až po jej úplný zánik v závere prvej svetovej vojny. V centre široko rozvetveného príbehu, v ktorom sa odvíjajú a vzájomne prelínajú osudy mnohých postáv, stojí včelár, vášnivý geograf, ľudový filozof, no najmä murársky majster Martin Pichanda. Martinov syn Samo, ktorý po otcovi zdedil remeslo, sa pokúša kráčať v jeho stopách a navzdory ťažkému údelu sa snaží nestrácať humor, ale ani hrdosť prostého človeka. Spoločenský a historický epos Tisícročná včela patrí k najvýznamnejším Jakubiskovým dielam a aj dnes oslovuje ďalšie generácie divákov. Jeho kvalitu potvrdzuje aj množstvo domácich i zahraničných ocenení, ktoré získal. Najväčším úspechom bolo jeho uvedenie na jubilejnom 40. MFF v Benátkach v roku 1983, kde získal Cenu poroty Kultúrneho strediska mesta Benátky za výtvarnú stránku diela a najlepšiu kameru. V Benátkach film zaznamenal spontánny divácky ohlas a zaujal zahraničné médiá, ktoré po jeho medzinárodnej premiére vyzdvihovali nielen posolstvo filmu, ale aj profesionálne majstrovstvo režiséra. O motíve adaptovať náročnú historickú látku Jakubisko krátko po uvedení filmu na benátskom festivale povedal: „Najviac ma na románe Tisícročná včela, ktorý vzbudil neobyčajný rozruch a stal sa bestsellerom, vzrušovalo práve to, čo bolo najťažšie na filmovanie. Považoval som za nesmierne lákavé vtesnať do necelých troch hodín trvania filmu obdobie takmer tridsiatich rokov. Myslím si, že dnešný divák, ktorý žije rýchlejším tempom ako generácie pred ním, podvedome hľadá v umeleckom diele, akým je film, nielen to, čo je teraz, ale i čo bolo a bude siahať ďalej. Chce v kine prežiť kúsok svojej minulosti, prítomnosti i budúcnosti. Pri mojom rozhodnutí zohralo nemalú úlohu aj to, že som mal možnosť po prvýkrát vyjadriť určitú historickú pravdu o formovaní nášho národa nie v kúskoch, ako to bolo doteraz robené v jednotlivých filmoch, ale v celistvejšej forme ukázať všetko to, čo formovalo slovenský národ a viedlo k vzniku prvej republiky.“ O prijatí filmu talianskym a medzinárodným publikom vtedy povedal: „Podľa môjho názoru film tak zabral preto, lebo má všetko, čo divák potrebuje - polemiku, politiku, sex, humor, fantáziu, silné sentimentálne scény, dynamiku. (...) Treba robiť filmy s vášňou, silným zaujatím, divácky príťažlivé. Moderný film by mal byť syntetický po všetkých stránkach. Iba potom bude pôsobiť na široký okruh publika, bude prijateľnejší a didaktickejší.“ Nadčasová rodinná sága Pichandovcov vychádza na DVD po prvýkrát, v minulosti ju Slovenský filmový ústav - Národné kinematografické centrum vydal na VHS ako jeden z filmov zo Zlatého fondu slovenskej kinematografie v roku 1997. Na DVD vychádza Tisícročná včela s digitálne remastrovaným obrazom a zvukom. Ako bonusy sú na ňom profily tvorcov - Juraja Jakubiska, Petra Jaroša, Jozefa Kronera a Štefana Kvietika, vo fotogalérii sú zábery z filmu. Menu má DVD slovenské a anglické, má anglické titulky a obsahuje aj audiokomentár pre nevidiacich a slabozrakých, ktorý vznikol vďaka programu Kultúra bez bariér Nadácie Orange. DVD vydali Slovenský filmový ústav a vydavateľstvo Petit Press, jeho výrobu a distribúciu podporil Audiovizuálny fond. DVD Tisícročná včela I - II vychádza 29. októbra 2011 a zakúpiť si ho bude možné v novinových stánkoch za 5 €. V predajni Klapka.sk na Grösslingovej ul. 43 a v predajni Petit Press na Lazaretskej ul. 12 je za zvýhodnenú cenu 4 €, za túto cenu si ho je možné objednať aj na:
http://www.petitshop.sme.sk/.
TISÍCROČNÁ VČELA I - II (1983)
Réžia: Juraj Jakubisko ● Námet: Peter Jaroš ● Scenár: Peter Jaroš, Juraj Jakubisko ● Dialógy / Dramaturgia: Jozef Paštéka ● Kamera: Stanislav Doršic ● Hudba: Petr Hapka ● Strih: Patrik Pašš, Judita Fatulová ● Hrajú: Jozef Kroner, Štefan Kvietik, Michal Dočolomanský, Jana Janovská, Ivana Valešová, Pavol Mikulík, Eva Jakoubková, Igor Čillík, Milan Kiš, Štefan Šafárik, Jiří Císler, Samuel Adamčík, Barbora Štěpánová a ďalší. ● Minutáž: 162 min.
Halloween sa podľa kňaza prieči podstate toho, čo oslavuje cirkev
30. októbra 2011 - (tasr)
Halloween je niečo, čo sa prieči podstate toho, čo oslavuje katolícka cirkev a v čo by mal každý človek veriť - dobro, spravodlivosť a kultúra života. Myslí si to rímskokatolícky kňaz František Galvánek z Považskej Bystrice. „Halloween ponúka niečo, čo oslavuje smrť, zdôrazňuje strach, je to zamerané na násilie a ubližovanie. Masky strašidiel sú napríklad považované za zaujímavejšie, keď sú na nich znázornené znetvorenia. Z utrpenia sa však žarty nemajú robiť,” zdôraznil Galvánek. Ako dodal, mnohé bytosti, za ktoré sa deti počas Halloweenu prezliekajú, predstavujú zlé vzory - bytosti spojené s hriechom. „V nemalej miere je tento pohanský sviatok spojený s okultizmom, s oslavou zlého diabla ako takého. Niekto sa na tom možno pousmeje, no tieto nečisté sily majú svoju moc aj v tejto pretechnizovanej dobe,” varoval kňaz. Zdôraznil, že zo svojej skúsenosti aj z rozprávania rodičov vie, že je to niečo, čo neprináleží povahe dieťaťa a je to aj cudzí prvok. Robí sa to síce z recesie, no treba si uvedomiť, že do živej duše človeka sa zasadzuje niečo veľmi podstatné, čo môže neskôr priniesť aj negatívnu odozvu, alebo nepríjemnú skúsenosť. „Deti v Amerike prezlečené za strašidlá chodia počas Halloweenu od dverí ku dverám a keď im niekto otvorí, zakričia 'trick or treat', čo vo voľnom preklade znamená 'dajte mi sladkosť, lebo vám niečo vyvediem'. Táto veta však pochádza z čias, keď pohanskí kňazi druidi žiadali od ľudí obety pre zlých duchov,” doplnil Galvánek s tým, že i keď je to celé zahalené do kostýmov a prikryté sladkosťami, podstata zostáva. Autorstvo Halloweenu, ako pôvodne pohanského sviatku, sa pripisuje starým Keltom. V 16. storočí sa v anglosaských krajinách cirkevný Sviatok všetkých svätých a Halloween „zliali”. Dnešná podoba Halloweenu vznikla v Amerike. Írski a škótski prisťahovalci boli predovšetkým protestanti, ktorí neslávili cirkevné Dušičky. Vrátili sa preto k pohanskej verzii sviatku. Íri, ktorí sa do Ameriky prisťahovali najmä v 19. storočí, začali robiť svetlonosov z dýň, namiesto dovtedy tradičnej repy a sviatok sa rýchle „uchytil”.
Halloween Dušičky neohrozuje, do súkromia si ho ľudia nepúšťajú
28. októbra 2011 - (tasr)
Halloween sa na Slovensku šíri najmä prostredníctvom podnikových či školských večierkov, zatiaľ čo Sviatok všetkých svätých ľudia berú skôr ako intímny rodinný sviatok. Etnologička Zuzana Beňušková zo Slovenskej akadémie vied (SAV) si preto nemyslí, že oslava Halloweenu prekrýva pravý význam pamiatky na zosnulých. „Ľudia rozlišujú privátnu a pracovnú sféru. Je známe, že sviatky sa čoraz viac privatizujú a tento Halloween zostáva stále na tej inštitucionálnej báze,“ povedala pre TASR etnologička. Vo vedomí ľudí sa však podľa nej tieto jesenné sviatky spájajú práve s tradičným slovenským sviatkom, nie s jeho americkou alternatívou. Beňušková zdôraznila, že Dušičky a Halloween majú úplne opačný charakter, no keďže trúchlivá povaha pamiatky zosnulých nie je v spoločnosti „sláviteľná“, do verejných priestorov sa dostáva skôr moment roztopaše a zábavy spojený s Halloweenom. Napriek tomu odborníčka nevidí riziko v tom, že by sa ľudia pri spomienke na svojich blízkych zosnulých nevedeli stíšiť. „Tá párty trvá nejakých päť-šesť hodín, ono sa to skončí a idú domov. Potom sú opäť vo svojich rodinných koľajach,“ objasňuje. Na Slovensku má rodina stále veľkú prioritu a aj sviatky na začiatku novembra sú časom, keď sa väčšina ľudí vracia k členom svojej rodiny a spomína na tých, ktorí ju opustili. Samotný Halloween sa na Slovensko podľa Beňuškovej dostal po roku 1989 vplyvom amerikanizácie. Pôvodne je to však keltský sviatok, ktorý sa oslavoval na prelome letnej a zimnej časti roka. „Verilo sa, že vychádzajú škriatkovia, ktorí môžu ovplyvňovať ľudí. Vtedy sa ľudia prezliekali, aby zmiatli tieto bytosti a v podstate to bol večer plný čarov, ktorý Kelti svätili,“ vysvetľuje pôvod tradície odborníčka z Ústavu etnológie SAV. Do Spojených štátov sa Halloween dostal s írskymi prisťahovalcami a od 19. storočia sa zmenil na americkú podobu. Aj keď zábava a chodenie po domoch v strašidelných maskách neladilo s naším prostredím, Beňušková hovorí, že už v minulosti sa na juhu Slovenska či v Rakúsku tento čas bral ako sviatok tekvíc. Tieto plodiny sa v týchto oblastiach pestovali a tak sa v jeseni vyrezávali a ľudia do nich dávali svetielka.
Cirkvám sa Halloween nepozdáva
28. októbra 2011 - (tasr)
Halloween nemá podľa kresťanských cirkví s oslavami Sviatku všetkých svätých a pamiatky na všetkých verných zosnulých nič spoločné. Proti oslavám pôvodne pohanského sviatku sa vyjadril aj Vatikán. „Kresťanstvo hlása evanjelium, teda radostnú zvesť. To je kultúra života, úcty k životu. Halloween propaguje kultúru smrti, temna, beznádeje,“ povedal hovorca Konferencie biskupov Slovenska Jozef Kováčik. Nemyslí si pritom, že zvyky spojené s týmto „exportovaným“ sviatkom, ľudí lákajú. „Je to skôr o určitom diktáte komercie a trhu,” domnieva sa hovorca KBS. Napriek tomu sú však podľa neho kresťanské sviatky blízke aj mladým ľuďom na Slovensku. “Stačí sa zájsť pozrieť do univerzitných pastoračných centier a na cintoríny. Mladý človek prirodzene túži po nádeji a láske, ktorá je večná. A to je svedectvo kresťanskej viery, nie Halloweenu,” uviedol. Hovorkyňa Evanjelickej cirkvi na Slovensku Edita Škodová si zas myslí, že pri Halloweene ide o preberanie cudzích vplyvov, ktoré majú pre ľudí svoju príťažlivosť, no nemajú nič spoločné s pietnou spomienkou na zosnulých. “Ide o sprofanizované pozostatky pohanského kultu, v ktorom išlo o maskovanie sa pred duchmi zomrelých pri obetovaní,“ povedala Škodová. Evanjelici slávia Pamiatku zosnulých podobne ako rímskokatolíci. Podľa Škodovej pri tejto pamiatke ďakujú Bohu za zosnulých a za všetko dobré, čo od Boha prijali cez ich životy. Britský denník The Telegraph pred Dušičkami v roku 2009 napísal, že Svätá stolica nazvala Halloween pohanskou oslavou teroru, strachu a smrti a rodičom neodporúčala obliekať svoje deti do strašidelných masiek. Na svojej stránke denník citoval oficiálne vatikánske noviny L'Osservatore Romano, pre ktoré expert pre liturgiu Joan Maria Canals povedal: „Halloween je ovplyvnený okultizmom a je absolútne protikresťanský.” Hovorca slovenských biskupov Kováčik pripomenul, čo o Halloweene hovorí stránka fara.sk. Tento kresťanský webový portál píše, že v keltskom svete chodili ľudia na oslavu pohanského božstva od domu k domu. „Žiadali dary, neraz aj ľudské obete. V prípade odmietnutia vyslovovali nad dotyčným domom zlorečenie smrti, odkiaľ pochádza výraz 'Trick or Treat' (zlorečenie alebo dar), jasnejšie povedané: ak nie dar, tak zlorečenie.”
Úrad pre Slovákov žijúcich v zahraničí
Návrh smernice o dotáciách
8. novembra 2011 - (uszz.sk)
Úrad pre Slovákov žijúcich v zahraničí pripravil na pripomienkové konanie návrh Smernice o poskytovaní dotácií v pôsobnosti Úradu pre Slovákov žijúcich v zahraničí. Smernica ustanovuje účel, podmienky, rozsah, spôsob a kontrolu poskytovania dotácií v pôsobnosti úradu v roku 2012. Obsah dotačnej smernice zodpovedá štandardu, ktorý pre udeľovanie prijali ministerstvá a iné orgány štátnej správy SR. Takisto plne zohľadňuje požiadavky finančnej kontroly a interného auditu Úradu vlády SR. Úrad pre Slovákov žijúcich v zahraničí ponúka možnosť všetkým, ktorí majú záujem, aby v období od 7. 11.- 25. 11. 2011 vyjadrili svoje pripomienky k tomuto návrhu smernice na emailovej adrese: mailto:uszz@uszz.gov.sk. Trojtýždenná lehota je štandardnou lehotou na pripomienkovanie materiálov na Slovensku. Podľa týchto pravidiel sa pripomienkou rozumie v určenej lehote uplatnený a zdôvodnený návrh na úpravu návrhu. Pripomienkou možno navrhnúť nový text alebo odporučiť úpravu textu (doplnenie, zmenu, vypustenie alebo spresnenie pôvodného textu). Za pripomienku sa považujú aj návrhy, ktoré obsahujú konkrétne výhrady k textu a spôsob odstránenia namietaných nedostatkov textu. Na podnety (názory, námety, odporúčania), ktoré budú zaslané po lehote, t. j. neskôr ako 25. 11. 2011, ÚSŽZ nie je povinný prihliadať a ani ich vyhodnocovať.
List predsedu Úradu pre Slovákov žijúcich v zahraničí Milana Vetráka krajanom
Text návrhu - Smernica o poskytovaní dotácií v pôsobnosti ÚSŽZ
Ďalšie dokumenty
Vysvetlenia k dotačným zmluvám
Novinári za históriou banských miest
7. novembra 2011 - (uszz.sk)
Spoznávanie histórie a súčasného vývoja slovenských banských miest - to bolo účelom tematickej pracovnej cesty zahraničných novinárov, ktorú zorganizoval Úrad pre Slovákov žijúcich v zahraničí začiatkom novembra. Novinári ako prvú navštívili Súkromnú spojenú školu v Kremnici pre deti zo sociálne slabých a málo podnetných rodín. Pôvodný zámer takejto školy vznikol v roku 1994 ako pilotný projekt UNESCO v podobe modelového centra pre deti predškolského veku, ktoré navštevovali rómske a nerómske deti. Škola sa snaží o pozdvihnutie rómskeho etnika prostredníctvom integrácie detí, stimulovaním a vytváraním pozitívnych vzťahov a vzájomného uznávania pozitívnych hodnôt majority a menšiny. Kremnická mincovňa - ďalší cieľ návštevy novinárov - je jedným z najstarších nepretržite vyrábajúcich podnikov na svete. Jej príbeh sa začal odvíjať 17. novembra 1328, kedy uhorský kráľ Karol Róbert z Anjou povýšil Kremnicu z osady, ktorá vyrástla okolo bohatých nálezísk zlata, na slobodné kráľovské mesto, zároveň jej pridelil privilégium na prevádzkovanie mincovne. Mince, ktoré sa tu začali raziť, vznikli podľa vzoru mincí z Florencie a spočiatku sa im hovorilo florény. Ako informovali novinárov predstavitelia mincovne, už takmer sedem storočí nepretržite vyrábajú minciarske produkty, ktoré patria z hľadiska viacerých kritérií medzi špičku vo svete. V závere roka 2008 vyrazila Mincovňa Kremnica aj nové slovenské euromince. Americký Slovák Viliam Janovský, ktorý vlastní Hotelový dom a štýlovú reštauráciu Florén v Kremnici, pri dobrej tradičnej večeri pozabával novinárov zo zahraničia historkami zo svojho bohatého emigrantského života. Počas návštevy novinárov sa v Kremnici uskutočnilo aj dôležité zasadnutie všetkých občanov mesta, ktorí rozhodovali o znovuobnovení ťažby 2400 t zlata a diskutovali s investorom. Na druhý deň v Banskej Štiavnici po prehliadke mesta, najmä historických budov Baníckej a Lesníckej akadémie, Klopačky a Starého zámku, ktorý na prelome 15. a 16. storočia bol prestavaný na gotický halový chrám a v 40. rokoch 16. storočia na protitureckú pevnosť, novinárov už čakala primátorka mesta Mgr. Nadežda Babiaková s pracovníkmi magistrátu. Informovala ich o zámeroch mesta v oblasti cestovného ruchu, kde návštevnosť mesta graduje najmä v letných mesiacoch. Témou stretnutia bola aj história banského mesta. Posledná analýza zachovaných textov dokázala, že Banská Štiavnica mala mestské a banské právo už v časoch kráľa Belu IV. (1235-1270). Okrem domáceho obyvateľstva prichádzali hostia z alpských krajín a Saska. Ťažiari pochádzajúci z Tirolska a Nemecka sa tešili osobitnej priazni panovníkov. Strednú vrstvu tvorili kupci, remeselníci, neskôr úradníci a zamestnanci komory. Najchudobnejšiu a najpočetnejšiu vrstvu predstavovali domáci obyvatelia. Neustále hrozby Turkov donútili obyvateľov postaviť Nový zámok. Dnes je tu expozícia protitureckých bojov. Budova mala brániť mesto pred prípadným vpádom Turkov od Levíc a Pukanca. Novinárov najviac zaujali tzv. „živé hodiny“, čiže hlásny roh, ktorým hlásili čas. Banskoštiavnický betlehem, ktorého autorom je Ing. arch. Peter Chovan sa zaradil medzi najväčšie drevené, pohyblivé betlehemy na Slovenku. Zobrazuje vývoj, históriu a tradície Banskej Štiavnice v rezbárskej podobe. Tretí deň novinárskeho výjazdu začal v Hronseku, kde je jediný drevený kostol postavený podľa vzoru škandinávskej architektúry (v roku 2008 bol zapísaný do Zoznamu svetového kultúrneho dedičstva UNESCO). Hronseckí evanjelici ho postavili v roku 1726 bez jediného železného klinca. Do terasovito usporiadaných lavíc sa zmestí až 1100 ľudí. V Banskej Bystrici privítal zahraničných novinárov v úrade banskobystrického samosprávneho kraja, na ktorého území je šesť zo siedmich bývalých kráľovských banských miest - Banská Bystrica (1255), Banská Štiavnica (privilégiá sa nezachovali), Kremnica (1328), Nová Baňa (1345), Ľubietová (1379), Banská Belá (1450), jeho predseda Ing. Vladimír Maňka. Ako povedal predseda VÚC novinárom, zámerom BBSK je podporovať najmä rozvoj regiónov prostredníctvom ponuky kvalitných projektov v rámci Európskej únie, vznikajúcich priemyselných parkov, rozvíjajúcej sa infraštruktúry a moderného dopravného spojenia. Na záver novinárskeho výjazdu si novinári spolu s predsedom Úradu pre Slovákov žijúcich v zahraničí Milan Vetrákom prezreli Španiu dolinu. Terajší názov obce pochádza z latinského slova Spanatus, čo znamená Špánova, županova dolina. Lokalitou európskeho významu sa stala Špania Dolina v 15. storočí, v čase fungovania Thurzovsko-Fuggerovskej mediarskej spoločnosti so sídlom v Banskej Bystrici - Ungarischer Handel vďaka ťažbe medi. V roku 1888 sa bane zatvorili. Dnes žije táto dolina vďaka turistickému ruchu. Návštevníci si môžu prezrieť rôzne banícke štôlne, ale najmä banícky orloj, ktorý je najnovšou a veľmi vyhľadávanou atrakciou v dedine. Jedná sa o pohyblivú skulptúru podfarbenú zvukom, ktorá je ukážkou baníckej práce v dávnych časoch.
Zábery Imricha Fuhla z Banskej Štiavnice
ÚSŽZ sa prebojoval medzi špičku úradov štátnej správy na sociálnych sieťach
2. novembra 2011 - (uszz.sk)
Obľúbenosť Úradu pre Slovákov žijúcich v zahraničí (ÚSŽZ) na sociálnych sieťach neustále narastá a tento týždeň už presiahla hranicu 1 500 fanúšikov, čo ho katapultovalo medzi špičku úradných facebookovských stránok v rámci slovenskej štátnej správy a dokonca aj medzi ďalšími vládnymi agentúrami, či občianskymi združeniami. Hoci sociálne siete sú vo svete fenoménom už niekoľko rokov, ÚSŽZ rozbehol aktivity v tejto oblasti až vďaka novému ambicióznemu tímu ľudí na úrade pod vedením jeho predsedu M. Vetráka. Od marca 2011 má ÚSŽZ okrem internetovej stránky aj svoj vlastný profil na sociálnej sieti Facebook (www.facebook.com/uszzsk). Táto celosvetovo mimoriadne úspešná networkingová platforma dáva ÚSŽZ ďalšiu možnosť ako nezapadnúť do stereotypu štátnej správy a byť so Slovákmi žijúcimi v zahraničí v čo najužšom kontakte. ÚSŽZ na Facebooku denne zverejňuje tlačové správy, informácie o legislatívnych zmenách, zaujímavých weboch, správy o aktivitách krajanov, pozvánky, monitoring slovenských médií, či články z tlačených vydaní časopisov. Okrem toho prináša krajanom aj fotografie naživo z akcií, na ktorých sa práve zúčastňujú zamestnanci ÚSŽZ, ako aj blogy a komentáre Slovákov z celého sveta. V súčasnosti sú to vstupy priameho účastníka regaty „Global Ocean Race“ Marca Nanniniho - Slováka žijúceho v zahraničí. „Aktivity ÚSŽZ na dynamickej sociálnej sieti sú pre úrad nielen formou vlastnej propagácie, ale tiež prínosom v podobe spätnej väzby zo strany krajanov“ - hovorí administrátorka profilu ÚSŽZ na sociálnych sieťach Lívia Orenčáková. Medzi najnavštevovanejšie komunity úradnej Facebook stránky patria Slováci zo Srbska, Argentíny, Rumunska, Írska, Veľkej Británie, Spojených štátov amerických, ale aj z ďalekej Austrálie. Navyše týmto ÚSŽZ sleduje aj svoj strednodobý cieľ, ktorým je lepšie spoznávanie sa jednotlivých komunít Slovákov žijúcich po celom svete. ÚSŽZ prepojením svojej internetovej stránky s Facebookom, ale aj Flickrom dosiahol v krajanskom prostredí multiplikačný efekt. Chcel by ho znásobiť prepojením týchto informačných platforiem s novým centrálnym krajanským portálom. ÚSŽZ plánuje portál spustiť od Nového roka v spolupráci so Slovákmi žijúcimi v zahraničí po celom svete. V porovnaní s inými ministerstvami a agentúrami, ktoré zabezpečujú výkon starostlivosti štátu o našich krajanov v zahraničí, je ÚSŽZ s počtom 1520 fanúšikov na sieti Facebook najlepší. K 31.10.2011 malo Ministerstvo kultúry SR 265 fanúšikov, Ministerstvo zahraničných vecí SR 516 fanúšikov a Ministerstvo školstva, vedy, výskumu a športu SR 464 fanúšikov. Matica Slovenská má na Facebooku 965 fanúšikov. Agenda ďalších ministerstiev nie je tak výrazne zameraná na Slovákov žijúcich v zahraničí. ÚSŽZ tento týždeň dokonca v počte fanúšikov predbehol aj Slovenskú agentúru pre cestovný ruch (SACR), ktorá je na Facebooku už dlhší čas, pričom SACR atakovala hranicu 1 500 fanúšikov. V úplnom závese zaostali občianske združenia, ktorých jedinou náplňou sú aktivity vo vzťahu k našim krajanom, napr. Svetové združenie Slovákov v zahraničí má niečo pod 1 000 fanúšikov. ÚSŽZ dúfa, že týmito svojimi aktivitami na sociálnych sieťach bude inšpiráciou aj pre ďalšie orgány štátnej správy v ich snahe byť bližšie verejnosti.
Zasadnutie komisie kultúrneho dedičstva Slovákov žijúcich v zahraničí
7. novembra 2011 - (uszz.sk)
27. októbra 2011 sa v Lisztovom pavilóne Univerzitnej knižnice v Bratislave uskutočnilo zasadnutie Komisie kultúrneho dedičstva Slovákov žijúcich v zahraničí. Zorganizoval ho Úrad pre Slovákov žijúcich v zahraničí (ÚSŽZ) v spolupráci s Univerzitnou knižnicou v Bratislave. V poradí tretie tohtoročné pracovné zasadnutie viedol riaditeľ TIMMKO ÚSŽZ Martin Štrbka. Na programe boli nasledovné otázky:
1. Aktualizácia koncepcie štátnej politiky starostlivosti o Slovákov žijúcich v zahraničí a miesto zachovania kultúrneho dedičstva krajanov v nej.
2. Budúcnosť Krajanského múzea - diskusia k stanovisku Matice slovenskej.
3. Aktuálny stav významných projektov podporovaných prostredníctvom ÚSŽZ v slovenskom zahraničí, týkajúcich sa kultúrneho dedičstva - Národné múzeum v Báčskom Petrovci (Srbsko), Spomienka na Martina Jonáša (Srbsko), Slovenské kultúrne centrum v Našiciach (Chorvátsko), Stredisko pilíšskych Slovákov v Mlynkoch (Maďarsko), Centrum slovenskej kultúry v Novej Belej (Poľsko), Slovenské kultúrne centrum v Užhorode (Ukrajina).
4. Príprava internetového portálu ÚSŽZ Slovenské zahraničie a miesto kultúrneho dedičstva krajanov v ňom.
Na rokovaní sa zúčastnili predstavitelia Literárneho informačného centra, Matice slovenskej, Univerzitnej knižnice v Bratislave, Ústavu pamäti národa, Ministerstva kultúry SR, Slovenského národného archívu, Národného osvetového centra a Ústredia ľudovej umeleckej výroby. ÚSŽZ ďakuje aj touto cestou Univerzitnej knižnici v Bratislave za poskytnutie priestorov a uskutočnenie prehliadky knižnice po skončení rokovania.
Zbor poradcov predsedu ÚSŽZ o aktualizácii koncepcie štátnej politiky a manuáli pre voľby zahraničných Slovákov
31. októbra 2011 - (uszz.sk)
Aktualizácia Koncepcie štátnej politiky starostlivosti o Slovákov žijúcich v zahraničí v roku 2012 a vypracovanie manuálu pre voľby zo zahraničia v súčinnosti so štátnymi i neštátnymi organizáciami so zameraním sa na aktiváciu voličského potenciálu Slovákov žijúcich v zahraničí, to boli hlavné témy prvého pracovného zasadnutia Zboru poradcov predsedu Úradu pre Slovákov žijúcich v zahraničí (ÚSŽZ) Milana Vetráka. Zasadnutie sa uskutočnilo v dňoch 13. a 14. októbra 2011 v Bratislave. Poradný zbor tvoria významné osobnosti slovenského zahraničia z USA, Českej republiky, Srbska, Kanady, Švédska, Nemecka, Talianska, Libanonu, Maďarska - a najnovšie už aj z Austrálie v podobe novovymenovaného člena tohto zboru Andreja Bučka (redaktor slovenského vysielania na stanici SBS v Austrálii). Kolégium sa zaoberalo aj ďalšími aktuálnymi témami slovenského zahraničia, medzi ktoré patrí zriadenie múzea a pamätníka slovenského vysťahovalectva na Slovensku, príprava dôstojných osláv 20. výročia prijatia zákona Národnej rady Slovenskej republiky, ktorým sa 5. júl ako „Deň zahraničných Slovákov“ stáva pamätným dňom Slovenskej republiky spojená s prípravou osláv 20. výročia vzniku samostatnej Slovenskej republiky. Takisto 1150. výročím príchodu vierozvestcov sv. Cyrila a sv. Metoda v roku 863, plánovaným na rok 2013. Poradcovia odporučili predsedovi úradu, aby vypracoval návrh projektu - Dni zahraničných Slovákov 2013, ktorého súčasťou bude aj Galavečer s účasťou významných osobností slovenského zahraničia a predložil ho na rokovanie vlády SR v roku 2012. Zbor poradcov odporučil predsedovi úradu zorganizovať v roku 2012 odbornú Stálu konferenciu Slovenská republika a Slováci žijúci v zahraničí. Ďalej mu odporučil vypracovať návrh na zriadenie múzea slovenského vysťahovalectva a kultúry Slovákov žijúcich v zahraničí v rámci organizačnej štruktúry Slovenského národného múzea s tým, že ďalšie podmienky budú predmetom rokovaní s Maticou slovenskou a inými zainteresovanými inštitúciami. Takisto odporučil vypracovať projekt pamätníka slovenského vysťahovalectva. Poradcov zaujímala problematika vzdelávania našich krajanov v zahraničí a jej riešenie v spolupráci s Ministerstvom školstva, vedy, výskumu a športu SR. Zbor poradcov odporučil pokračovať v rokovaniach s cieľom komplexne riešiť problematiku žiakov vzdelávacích centier v zahraničí, osobitne tých, ktorí majú kmeňové školy na Slovensku. Zbor poradcov požiadal predsedu úradu, aby oslovil Ministerstvo zahraničných vecí Slovenskej republiky s cieľom usmernenia zastupiteľských úradov Slovenskej republiky v EÚ z dôvodu lepšej propagácie SOLVIT ako mechanizmu riešenia cezhraničných sporov v rámci EÚ týmito zastupiteľskými úradmi medzi Slovákmi žijúcimi v zahraničí. Ďalšia požiadavka poradcovského zboru bola na koordináciu a dôsledne zabezpečovanie dokumentačnej činnosti o Slovákoch žijúcich v zahraničí v rámci štátneho informačného systému, a to aj prostredníctvom tvorby a aktualizácie databáz kontaktov. Zbor poradcov odporučil pokračovať v prípravách na vytvorenie platformy osobností - Slovákov žijúcich v zahraničí, ktorí majú ekonomický a diplomatický potenciál v krajinách, v ktorých žijú. V spolupráci so zastupiteľskými úradmi Slovenskej republiky v zahraničí a členmi Zboru poradcov predsedu ÚSŽZ následne vypracovať projekt ekonomického fóra podľa vzoru iných štátov a predložiť ho na rokovanie vlády v roku 2012. Členovia Zboru poradcov predsedu ÚSŽZ Milana Vetráka sa dotkli aj témy nepravdivých údajov a informácií o orgáne Zboru poradcov zo strany niektorých subjektov a médií na Slovensku. Opätovne zdôraznili, že zbor bol od začiatku koncipovaný ako poradný orgán, ktorého členovia nie sú za svoju činnosť odmeňovaní. Hoci zbor vytvorili ako poradný orgán predsedu ÚSŽZ, jeho členovia sú pripravení poradiť aj prezidentovi, členom vlády a parlamentu pri riešení otázok slovenského zahraničia. Členovia zboru ocenili, že pozvanie na účasť na pracovnom zasadnutí prijal nielen vedúci Úradu vlády SR Viktor Nižňanský, ale aj viacerí predsedovia a podpredsedovia výborov Národnej rady SR. S cieľom odstrániť možné nejasnosti pri interpretácii štatútu Zboru poradcov predsedu ÚSŽZ sa zhodli na potrebe krátkej novelizácie štatútu. Na jej základe by zbor pozostával výlučne zo Slovákov žijúcich v zahraničí a nie aj z poradcov zo Slovenska. Otázka neplateného mandátu členov zboru by sa ešte výraznejšie ako doteraz zakotvila priamo do štatútu zboru.
Seminár Činnosť cirkví a náboženských spoločností v krajanskom prostredí
31. októbra 2011 - (uszz.sk)
Seminár s názvom „Činnosť cirkví a náboženských spoločností v krajanskom prostredí a štátna politika starostlivosti o Slovákov žijúcich v zahraničí“ zorganizoval Úrad pre Slovákov žijúcich v zahraničí 24. októbra 2011 na bratislavskom Bôriku. Cieľom seminára bola odborná diskusia, výmena poznatkov a skúseností so zástupcami cirkví pôsobiacich v krajanskom prostredí za účelom ďalšej spolupráce a spracovania poznatkov do pripravovanej aktualizácie koncepcie štátnej politiky starostlivosti o Slovákov žijúcich v zahraničí. Predseda Úradu pre Slovákov žijúcich v zahraničí (ÚSŽZ) Milan Vetrák objasnil hlavné zámery podujatia, pričom zdôraznil veľmi dobré vzťahy s cirkvami a náboženskými spoločnosťami. Poukázal na snahy o konsolidáciu a zlepšenie činnosti ÚSŽZ v starostlivosti o zahraničných Slovákov, pričom zdôraznil, že cirkvi sú dôležité partnerské inštitúcie pre ďalší vývoj a formovanie koncepcie starostlivosti o krajanov. Ďalej stručne charakterizoval dotačný systém a jeho prístupnosť pre cirkevné misie a farnosti pôsobiace v zahraničí. Vyzdvihol dobré skúsenosti pri financovaní tých činností misií, ktoré sa dotýkajú kultúrno-spoločenských aktivít, záujmových a výchovno-vzdelávacích projektov. Na podnet predsedu ÚSŽZ M. Vetráka sa prítomní zhodli na prijatí spoločného záveru, ktorý zaväzuje ÚSŽZ v spolupráci s Ministerstvom kultúry SR (MK SR), Ministerstvom financií SR a cirkvami rokovať o zabezpečení finančných prostriedkov v štátnom rozpočte prostredníctvom kapitoly MK SR na činnosť misií a farností v zahraničí. Zástupcovia cirkví vyjadrili návrh, aby sa venovala pozornosť jubilejným oslavám spätých s príchodom sv. Cyrila a Metoda, a aby aj Slováci žijúci v zahraničí mali zabezpečenú dôstojnú účasť a zastúpenie. M. Vetrák zástupcov cirkví ubezpečil, že ÚSŽZ bude v týchto otázkach úzko spolupracovať s cirkvami a so štátnymi orgánmi, aby aj krajania mali dôstojné miesto v pripravovaných podujatiach. Je potrebné nájsť konsenzus hlavne medzi dvomi líniami osláv, ktoré prebiehajú na Devíne a oslavami v Nitre, na ktorých - vychádzajúc z neoficiálnych informácií - možno potenciálne očakávať aj účasť Svätého otca Benedikta XVI. Organizácia seminára voľne nadväzuje na úlohu, ktorá vyplýva ÚSŽZ z Koncepcie štátnej politiky starostlivosti o Slovákov žijúcich v zahraničí do roku 2015 schválenej vládou. V zmysle koncepcie sa predpokladalo uskutočnenie Stálej konferencie Slovenská republika a Slováci žijúci v zahraničí v roku 2010 práve k problematike pastorácie Slovákov v zahraničí. Bývalé vedenie ÚSŽZ však uvedenú úlohu nesplnilo a M. Vetrák dal aj v podobe tohto seminára jasne najavo, že na rozdiel od bývalého vedenia ÚSŽZ považuje kontakt s cirkvami a náboženskými spoločnosťami vzhľadom na ich aktivity v slovenskom zahraničí za dôležitý.
Budapešť vyhlásila smogový poplach, vyzvala na odklad protestov
4. novembra 2011 - (sita / mti / dpa)
Primátor maďarského hlavného mesta Budapešť István Tarlós vyhlásil v piatok smogovú núdzovú situáciu a vyzval odbory, aby odložili plánované protesty počítajúce s blokádami jazdných pruhov na najfrekventovanejších triedach metropoly. Úrady tak reagovali na to, že Budapešť sužuje smog už niekoľko dní a situácia sa stále zhoršuje, napísala agentúra MTI. Núdzová situácia platí od 6:00 ráno a vyhlásená bola potom, čo na štyroch meracích miestach metropoly prekročila celodennú koncentráciu polietavého prachu (PM10) úroveň 100 mikrogramov na kubický meter. Ešte o deň skôr bola táto koncentrácia nameraná na troch staniciach. Vedenie mesta vyzvalo organizátorov odborárskej demonštrácie, aby odložili plánovanú čiastočnú blokádu hlavných ťahov v meste vzhľadom na meteorologickú situáciu a z nej vyplývajúci stav ovzdušia. Vyzvalo tiež obyvateľov mesta k dobrovoľnému obmedzeniu všetkých činností zaťažujúcich ovzdušie. K tomu patrí obmedzenie používania áut, zákaz používania silne znečisťujúcich vozidiel a strojov a zákaz páliť záhradný odpad. Odborový zväz LIGA chcel od siedmej hodiny ráno do siedmej hodiny večer blokovať jeden jazdný pruh na najfrekventovanejších triedach metropoly, vrátane oboch nábreží Dunaja a spojnice mesta s budapeštianskym medzinárodným letiskom. Podľa najnovších správ odborári na primátorovu výzvu zrušili blokády len na troch miestach v hlavnom meste z celkovo dvanástich. Opozičné médiá špekulujú, že primátor, ktorý je predstaviteľom vládnej strany Fidesz, vyhlásil smogový stav núdze iba preto, aby zabránil, alebo aspoň sťažil odborom ich protest proti vládnej politike, napísala agentúra DPA.
Poškodili štát o 140,8 milióna eur
3. novembra 2011 - (tasr)
Maďarský Národný colný a daňový úrad (NAV) podal podnet na trestné stíhanie 1322 osôb, ktoré poškodili štát o 140,8 milióna eur. Do konca októbra 2011 podal maďarský Národný colný a daňový úrad (NAV) podnet na trestné stíhanie 1322 osôb, ktoré poškodili štát o 43 miliárd forintov (140,8 milióna eur), informuje dnešné vydanie maďarského denníka Magyar Nemzet. Priemerná výška daňového úniku na jednu osobu, ktorú NAV odhalil, predstavuje 33 miliónov forintov. Najvyšší podiel špekulácií s daňami zaznamenali v prípade DPH, kde čelí podozreniu z podvodu vyše 1000 ľudí. Celková škoda na nezaplatených DPH dosahuje 40 miliárd forintov. Pracovníci NAV odhalili takmer 100 prípadov podvodov s daňou z príjmu fyzických osôb. Špekulanti si ponechali prostredníctvom neoprávnených daňových výhod prípadne neoprávneným nárokovaním späť vyšších súm celkove 1,8 miliardy forintov (5,9 milióna eur). Ďalšími významnejšími oblasťami úniku daní boli podniková daň, sociálne a zdravotné odvody, ale aj spotrebná daň. V týchto prípadoch podali žalobu spolu na 208 podozrivých.
V Maďarsku zmarili bombový útok
4. novembra 2011 - (tasr)
Polícia v juhomaďarskom Pécsi včera zadržala Ukrajinca, ktorý sa ešte v ten deň predpoludním telefonicky vyhrážal vyhodením šiestich budov do vzduchu. Zatknutý žiadal, aby polícia neprepustila dvoch väznených členov podsvetia. V meste mala podľa jeho slov vybuchnúť budova súdu, colný a daňový úrad, ako aj veľké nákupné stredisko. Policajti evakuovali všetky budovy a uzatvorili ich okolie. Volajúci žiadal prepustenie úžerníka Lászlóa Gyimesiho a Antala A., ktorý je vo vyšetrovacej väzbe za daňový podvod. Antal A. nakupoval v mene jednej slovenskej firmy kukuricu, repku a pšenicu od rôznych pestovateľov a namiesto vývozu z krajiny tovar predal na domácom trhu.
Na maďarsko-srbskej hranici zadržali 25 ilegálnych migrantov
31. októbra 2011 - (tasr)
Dvadsaťpäť ilegálnych migrantov zadržali v uplynulých 24 hodinách na maďarsko-srbských hraniciach v Báčsko-malokumánskej župe, informovala dnes tlačovú agentúru MTI župná polícia. Pri obci Kunbaja na zelenej hranici odhalili pohraničníci v noci na nedeľu termovíznymi kamerami 12 občanov Turecka, ktorých prevádzal Srb. Spolu s ním v tomto roku župná polícia zadržala už 47 prevádzačov. V priebehu niekoľkých ďalších hodín chytili pohraničníci dvoch Líbyjčanov, dvoch Srbov, dvoch Afgancov a jedného Kosovčana. V noci na pondelok pri meste Tompa zadržali jedného občana Líbye a jedného občana Maroka. Podľa polície úspešná bola aj kontrola medzinárodných vlakov. V Kelebii našli troch Pakistancov a jedného Somálčana, ktorí prekročili hranice nákladným vlakom vezúcim bauxit. Srbská pohraničná stráž po upozornení maďarských kolegov zadržala dnes nadránom ešte na srbskej strane 11 Palestínčanov a dvoch Somálčanov smerujúcich do Maďarska.
Pri nehode v Maďarsku zahynulo 14 Rumunov
31. októbra 2011 - (sita)
Najmenej 14 ľudí prišlo v pondelok ráno o život pri čelnej zrážke rumunského mikrobusu s rumunským kamiónom na juhu Maďarska. Dve osoby sú vážne zranené a medzi obeťami sú aj tri deti. Ako informoval miestny policajný hovorca Szabolcs Szenti, k nehode došlo nadránom na diaľnici M43 pri meste Segedín. Kamión naložený drevom smerujúci do Nemecka prerazil v zákrute zvodidlá, prevrátil sa a vrazil do mikrobusu idúceho v protismere. Mikrobus viezol Rumunov zo sezónnych prác v Španielsku. Štrnásť jeho pasažierov zomrelo na mieste nešťastia. Dvoch ťažko zranených vrátene vodiča kamiónu previezli do nemocnice v Segedín.
Pri nehode so 14 obeťami pochybil vodič kamióna aj mikrobusu
1. novembra 2011 - (tasr)
Maďarská polícia zadržala vodiča rumunského kamióna, ktorý je dôvodne podozrivý z prečinu spôsobenia smrteľnej dopravnej nehody z nedbanlivosti. Podľa informácie agentúry MTI však pri nehode, ktorá si vyžiadala 14 obetí, pochybil aj vodič rumunského mikrobusu, v ktorom mohlo cestovať iba deväť osôb, a nie 15. Podľa polície kamión s nákladom dreva smeroval do Nemecka. Na diaľnici M43 medzi mestami Makó a Segedín v miernej zákrute z neznámych dôvodov stratil kontrolu nad vozidlom, prerazil zvodidlá a zrazil sa čelne s mikrobusom Mercedes Sprinter. Obe vozidlá zbehli z vozovky a kamión sa prevrátil. Požiarnici z vraku mikrobusu, smerujúceho z Valencie do Bukurešti, vytiahli 14 mŕtvych, vrátane vodiča, a jedného ťažko zraneného v kritickom stave. Medzi obeťami boli tri deti a štyri ženy. Polícia potvrdila správy rumunských médií, že v mikrobuse mohli cestovať iba deviati. Polícia Čongrádskej župy spolu s rumunskými partnermi a s rumunskými diplomatmi v Maďarsku identifikovala všetkých 14 obetí havárie. Hovorca župnej polície Szabolcs Szenti pre agentúru MTI povedal, že medzi obeťami bolo aj šesťročné dievčatko a jej osemročný brat. Nehodu v mikrobuse prežil jediný človek - otec týchto súrodencov. V kamióne sa ťažko zranil 31-ročný vodič z Aradu, ktorého v pondelok popoludní zadržala polícia v nemocnici a iniciovala jeho vzatie do vyšetrovacej väzby. Jeho zdravotný stav je stabilizovaný. Polícia vyšetruje okolností nehody spolu s expertmi.
Identifikovali všetkých 14 obetí nehody v Maďarsku
1. novembra 2011 - (tasr)
Polícia Čongrádskej župy spolu s rumunskými partnermi a s rumunskými diplomatmi v Maďarsku identifikovala všetkých 14 obetí havárie rumunského kamióna a rumunského mikrobusu, ktorá sa stala v noci na pondelok. Hovorca župnej polície Szabolcs Szenti pre agentúru MTI povedal, že medzi obeťami bolo aj šesťročné dievčatko a jej osemročný brat. Nehodu v mikrobuse prežil jediný človek - otec týchto súrodencov. Kamión s nákladom dreva smeroval do Nemecka. Na diaľnici M43 medzi mestami Makó a Segedín v miernej zákrute z neznámych dôvodov stratil vodič kontrolu nad vozidlom, prerazil zvodidlá a zrazil sa čelne s mikrobusom Mercedes Sprinter. Obe vozidlá zbehli z vozovky a kamión sa prevrátil. Požiarnici z vraku mikrobusu, smerujúceho z Valencie do Bukurešti, vyslobodili 14 mŕtvych tiel a jedného ťažko zraneného v kritickom stave. Medzi obeťami boli tri deti a štyri ženy. Polícia potvrdila správy rumunských médií, že v mikrobuse mohli cestovať iba deviati. V kamióne sa ťažko zranil 31-ročný vodič z Aradu, ktorého v pondelok popoludní zadržala polícia v nemocnici a iniciovala jeho vzatie do vyšetrovacej väzby. Jeho zdravotný stav je stabilizovaný.
Zomrel Flórián Albert, Maďarsko stratilo futbalovú legendu
31. októbra 2011 - (sita)
Maďarský futbal prišiel o jednu zo svojich legiend. Vo veku 70 rokov zomrel Flórián Albert. Jeho niekdajší klub Ferencváros oznámil, že držiteľ Zlatej lopty pre najlepšie európskeho futbalistu z roku 1967 zomrel v pondelok v skorých hodinách. Príčinu smrti nezverejnili, ale Albert sa minulý týždeň podrobil operácii srdca. Flórián Albert odohral v drese „Fradi” 537 zápasov, v ktorých dosiahol 383 gólov a tešil sa zo zisku štyroch majstrovských titulov. Štadión tohto populárneho budapeštianskeho klubu nesie od decembra 2007 jeho meno. Za reprezentáciu Maďarska nastúpil 75-krát a dal 31 gólov. Zúčastnil sa na MS 1962 a 1966, z OH 1960 má bronz
V Egypte zomrelo pri nehode 11 maďarských turistov
7. novembra 2011 - (topky.sk)
Najmenej 11 maďarských turistov prišlo dnes o život pri havárii autobusu v egyptskom letovisku Hurghada pri Červenom mori. Informovala o tom egyptská tlačová agentúra MENA. Havária, pri ktorej sa rýchlo idúci autobus prevrátil na diaľnici, údajne počas prevozu turistov z hotela na letisko v Hurghade, si vyžiadala najmenej ďalších 27 zranených. Agentúra MENA uviedla, že obete a zranených previezli do nemocnice v Hurghade. Dopravné nehody nie sú v severoafrickej krajine žiadnou zriedkavosťou. Ich najčastejšou príčinou je zlý stav cestnej siete, ale aj bezohľadné správanie sa a riskantná jazda vodičov.
Prezident SR poslal Maďarom sústrastný telegram
7. novembra 2011 - (sita)
Sústrastný telegram prezidentovi Maďarskej republiky Pálovi Schmittovi v súvislosti s ťažkou dopravnou nehodou autobusu s maďarskými turistami v egyptskej Hurghade poslal dnes prezident SR Ivan Gašparovič. „S hlbokým zármutkom som prijal správu o mimoriadne tragickej dopravnej nehode autobusu v egyptskom letovisku Hurghada, ktorá si vyžiadala životy a zranenia desiatok občanov Vašej krajiny,” uvádza sa v telegrame. Ako v ňom hlava štátu zdôrazňuje, v mene svojom, ako aj v mene občanov SR vyjadruje maďarskému prezidentovi a jeho prostredníctvom aj pozostalým obetí hlbokú a úprimnú sústrasť. Zraneným turistom zaželal skoré uzdravenie. Pri nedeľňajšej nehode autobusu v egyptskom dovolenkovom rezorte Hurghada prišlo o život jedenásť maďarských turistov a 27 sa zranili. Vodič autobusu vezúci turistov z Maďarska cestou na letisko stratil kontrolu nad vozidlom a to sa prevrátilo.
Prvé obete havárie autobusu v Egypte sú doma v Maďarsku
8. novembra 2011 - (sita)
Prvá skupina 14 turistov zranených pri autobusovej havárii v Egypte priletela v utorok popoludní na Medzinárodné letisko Ferenca Liszta v Budapešti. Turisti prežili haváriu autobusu, ktorý viezol v nedeľu maďarských dovolenkárov na letisko Hurghada. Nehoda si vyžiadala životy 11 maďarských turistov a 29 utrpeli vážne zranenia. Ako povedal maďarský veľvyslanec v Egypte Péter Kveck, identifikácia obetí havárie stále prebieha. Telá zosnulých prevezú do Maďarska hneď po skončení identifikačnej procedúry v priebehu nastávajúcich dní. Premiér Viktor Orbán vydal nariedenie, aby obete nešťastia previezli do Maďarska na palube vojenského lietadla. Ďalších turistov privezie lietadlo ešte v utorok a ostatných v stredu.
Egypťan havarujúci s maďarskými turistami nemal vodičský preukaz na autobus
9. novembra 2011 - (tasr)
Vodič autobusu s maďarskými turistami, ktorého nehoda v nedeľu večer pri egyptskej Hurghade si vyžiadala 11 obetí a 29 zranených, nemal vodičský preukaz na autobus, citovala dnes maďarská tlačová agentúra MTI egyptské médiá odvolávajúce sa na výsledky vyšetrovania tragédie. Šoféra, ktorý sa pri havárii zranil, zadržala polícia. Podľa egyptských médií muž nebol registrovaný na príslušnom ministerstve, preto bude stíhaná cestovná kancelária, ktorá ho zamestnávala a ktorá prevoz dovolenkárov na letisko zorganizovala. Autobus nemal ani zariadenie na signalizáciu prekročenia povolenej rýchlosti, pričom takýto prístroj je v Egypte povinný. Egyptský minister pre cestovný ruch vyhlásil, že vodiča potrestajú najtvrdším trestom sedemročným odňatím slobody. Zranení, ktorí sú ešte hospitalizovaní v Hurghade, sú pripravení na dnešný letecký prevoz. Od utorka previezli leteckými špeciálmi do Maďarska už 17 pacientov. Štyroch najťažšie zranených ošetrujú v Káhire, z nich už iba jedného udržiavajú v umelom spánku, informovala MTI. V nedeľu večer jeden z troch autobusov, vezúcich maďarských turistov z hotela na letisko v Hurghade, nabehol veľkou rýchlosťou na obrubník, prevrátil sa a zastavil sa až po 50 metroch. Haváriu neprežilo 11 ľudí a 29 turistov utrpelo rôzne poranenia.